EDITORIAL 


DESPRE SFINȚI ȘI SFINȚENIE. 
LA PRĂZNUIREA SFÂNTULUI IOSIF CEL NOU 


„Limitele omului sunt limitele sfinţeniei”, spunea 
cândva cunoscutul părinte duhovnic Arsenie Boca. Sfin- 
ţenia este însăși unirea cu Hristos Domnul. Această unire 
nu numai că nu este imposibilă, dar este și la îndemâna 
oricui. Avem pildă pe numeroșii sfinţi chiar din neamul 
nostru, mulţi dintre ei canonizaţi în anii din urmă. Astfel 
de oameni, plini de dragostea și de dorul după Hristos, au 
vieţuit peste tot în pământul binecuvântat al ţării noastre. 
Aici în Banat a strălucit cu lumina sfinţeniei mitropolitul 
losif supranumit,„de la Partoș”pentru că acolo, în liniștea 
unei mănăstiri de pe malul Bârzavei a ales să-și dea sufle- 
tul în mâinile lui Domnului lisus Hristos pe care L-a slujit 
din tinereţe, așa cum spune și troparul ce-i este închinat. 
Acum, la mijlocul lunii septembrie facem pomenirea Sfân- 
tului lerarh Iosif cel Nou de la Partoș, rugând pe Bunul 
Dumnezeu să ne ajute și nouă să dobândim cununa mân- 
tuirii și chiar a sfinţeniei în împărăţia Sa. 

Despre viaţa și faptele Sfântului losif se cunosc până 
acum destul de puţine date, dar în același timp sufici- 
ente, pentru a ne da seama de sfinţenia călugărului venit 
de la Muntele Athos și instalat mitropolit la Timişoara, 
pe vremea stăpânirii otomane în Banat. Atât în timpul 
vieţii, cât și după moartea sa, faima de sfânt, făcător de 
minuni, s-a răspândit cu repeziciune în întreaga regiune, 
astfel că toţi îl invocau în rugăciunile lor, cerându-i aju- 
torul în diferite trebuinţe. Din câte cunoaștem, losif cel 
Nou a păstorit la Timișoara între anii 1650-1655, după 
care, de bună voie, s-a retras la mănăstirea Partoș, aflată 

la 45 km de Timişoara. Aici va trece la cele veşnice, fiind 
înmormântat în naosul bisericii mănăstirești. 

Încă de când trăia, se păstrează o însemnare pe un 
Minei slavon găsit la mănăstirea Sângeorge, în prezent 
aflat la Episcopia sârbă de la Vârșeț :„ Această carte este a 
mitropolitului Kir losif al Timișoarei la anul 1655 ... care de 
bună voie a părăsit eparhia, retrăgându-se la mănăstirea 
Partoș, unde a trăit câţiva ani și apoi s-a mutat la viaţa 
veșnică unde se odihnesc sfinţii”. 

Istoricul Nicolae Tincu-Velea a scris în Istorioară 
bisericească politico-naţională apărută în 1865 la Sibiu 
că, într-una din vizitele sale prin Banat a descoperit la 
mănăstirea Partoș un mormânt, pe a cărui lespede scria 
cu caractere slavonești „Preasfinţitul losif cel Nou, a fost 
mitropolit al Timişoarei”. Se pare că această lespede a 
fost mai târziu spartă. În anul 1930 preotul Petru Bizerea 
din Deta scria că a adunat mărturii de la localnici, despre 
Sfântul Iosif, din care rezultă că încă de pe când trăia se 
bucura de faima unui adevărat sfânt, iar după moarte a 
lăsat în popor și între călugări amintirea unui om al lui 
Dumnezeu. 

O altă dovadă despre existenţa și sfinţenia Sfântu- 
lui losif ne-o dă o însemnare pe de coperta unei Evan- 
ghelii, aflată în posesia Episcopiei ortodoxe sârbe din 
Timişoara, donată mănăstirii de la Partoș la anul 1749: 
„Această sfântă carte trebuincioasă pentru suflet, așa- 
numită Evanghelie, o depun azi eu păcătosul robul lui 
Dumnezeu Hagi Peici, la mănăstirea Partoș, unde este 

așezat trupul Sfântului Vlădică Iosif, cu hramul Sfântului 
Arhanghel Mihail, pentru binele nostru, pentru călătoria 
fericită spre marea cetate lerusalim”, 

Tradiţia spune că fiica judelui Timișoarei, Marcu 
Muţiu, s-a vindecat de o boală la mormântul Sfântului 
losif, iar drept mulţumire, acesta a ridicat lângă vechea 
biserică de lemn, una nouă, din piatră, în stil baroc, mult 
mai încăpătoare, care azi servește drept biserică mănăs- 
tirească (mănăstirea fiind reînfiinţată în anul 2008). 

Din anul 1782 există icoana Sfântului Iosif cel Nou, 
pictată de preotul Ştefan Bogoslovici, la cererea proto- 
popului Jebelului, loan Şuboni, care a donat-o mănăstirii 
de la Partoș spre a fi așezată deasupra mormântului. 
Icoana, reprezentându-l pe Sfântul losif îmbrăcat în veş- 
minte arhierești, rugându-se Maicii Domnului, are înca- 
drat, dedesubtul picturii, textul troparului :„Din tinereţe 
cu totul te-ai supus Domnului ..:. 

La 28 februarie 1950, Sfântul Sinod al Bisericii Orto- 
doxe Române a hotărât canonizarea ierarhului losif 
sub numele de „Sfântul Iosif cel Nou de la Partoș” cu 
prăznuire anuală la 15 septembrie. În anul 1956 a fost 
canonizat și de Sfântul Sinod al Bisericii Ortodoxe Sârbe. 
La 6 septembrie 1956, moaștele Sfântului losif erau dez- 
gropate din mormântul de la mănăstirea Partoș și duse 
în mod solemn la catedrala mitropolitană din Timișoara, 
iar între 6-8 octombrie a avut loc canonizarea oficială, în 
prezenţa patriarhului Justinian, a mitropolitului Vasile și 
a membrilor Sfântului Sinod. 

În anul 1992 Sfântul Sinod a hotărât generaliza- 
rea cultului Sfântului losif în tot cuprinsul Patriarhiei 
Române, iar în anul 1997 pompierii militari au ales pe 
Sfântul losif să devină ocrotitor al lor - cu prăznuire la 
13 septembrie, Ziua Pompierilor Români. 

Nu puţine au fost cercetările ulterioare acestor eve- 
nimente, dedicate scoaterii la lumină, cît mai mult cu 


putinţă, a unor detalii din viaţa Sfântului Iosif. În muzeul 
mănăstirii Cutlumuș din Muntele Athos s-a găsit o fru- 
moasă icoană bizantină, reprezentându-l pe Sfântul losif, 
care conţine următoarea inscripţie : „Sfântul losif de la 
Cutlumuș, episcopul Timişoarei”. În anii din urmă, el a și 
fost pictat în trapeza nouă a aceleiaşi mănăstiri, în rân- 
dul sfinţilor care au vieţuit în trecut la Cutlumusș. În anul 
2002, la Tesalonic, teologul român Vicenţiu Curelaru a 
editat în limba greacă Viaţa și slujba Sfântului Iosif cel 
Nou, mitropolit al Timișoarei (1568-1656), aceasta fiind 
alcătuită de monahi de la mănăstirea Simonos Petras. În 
altă ordine de idei, în anul 2001, Consiliul local al muni- 
cipiului Timişoara, a hotărât ca fosta piaţă „Bihor” (din 
spatele clădirii Abatorului) să poarte numele de „Sfântul 
losif cel Nou de la Partoș”. Ulterior, numele acesta a fost 
schimbat în „Karlsruhe', fără ca Sfântului losif să îi mai 
fie atribuită altă piaţă sau stradă din oraș. 

În anul 2006, Mitropolia Banatului a editat pentru 
prima dată în același volum Viaţa, slujba şi acatistul Sfân- 
tului Iosif cel Nou de la Partoș. În anul 2009, viaţa Sfântului 
losif cel Nou a fost inclusă în colecţia pentru copii Sfinţii 
luminători ai lumii şi bucuria copiilor, apărută la editura 
Evanghelismos (București, 50 pp.), sub coordonarea 
prof. lulia Pânzariu. lar în iunie 2010, teologul timișo- 
rean George Giurgiu a prezentat ca lucrare de licenţă, o 
icoană inedită a Sfântului Iosif, cuprinzând imagini din 
viaţa sa și de după trecerea sa la cele veșnice, aflată acum 
în reședința mitropolitană, tot acolo unde se găsește și 
icoana Sfântului losif cel Nou pictată odinioară de Părin- 
tele Arsenie Boca. 

Nădăjduim să fie cât mai multe ecourile și descope- 
ririle cu privire la personalitatea celui considerat „ocro- 
titorul Banatului”. Să rugăm pe Sfântul losif de la Partoș 
să ne fie mijlocitor înaintea Părintelui ceresc și să ne stea 
totdeauna într-ajutor! 


Sa 
. 
>» 3 


Învierea 


IUBIREA CA ESENŢĂ A VIEŢII* 


Omul a fost creat de Dumnezeu dintr-o lacrimă de 
iubire. De aceea și cea mai mare poruncă dată omului 
de Creator este aceea de a iubi. 

Ce să iubească omul?! 

Să iubească întâi pe Creatorul său și tot ceea ce a creat 
El. lar dintre creaturile cele mai alese, cea mai iubită de 
Dumnezeu este omul. 

Pentru salvarea omului căzut în păcat, Tatăl L-a tri- 
mis pe Fiul Său ca, prin Jertfa Sa, să-l salveze pe om din 
moartea cea veșnică. 

Prin iubirea lui Dumnezeu și prin Jertfa Fiului Său, 
omul este scos din umbra morții și intră în viaţa veşnică. 

Hristos nu S-a întrupat pentru a salva doar un om, ci 
toată omenirea, o lume întreagă. 

Jertfa lui Hristos nu este limitativă, ci atotcuprinză- 
toare, căci Jertfa are la bază iubirea Creatorului. 

Jertfa, fără să fie generată de iubire, este doar o tra- 
gică sinucidere. 

Hristos nu a mers pe Drumul Crucii pentru a Se sinu- 
cide, ci pentru a Se jertfi și a ne iubi. 

Cu orice pas făcut pe Calea Golgotei, Hristos Îşi 
revarsă peste noi iubirea Sa. 

Sunt oameni care azi, în numele unei pseudo-religii 
şi a unei pseudo-credinţe, se sinucid şi ucid. 

Aceasta nu este o jertfă, pentru că ea nu are la bază 
una din cele mai importante virtuţi - iubirea. 

Ei nu iubesc, ci ei varsă și răspândesc în lume ură, 
sânge şi lacrimi. 

Aceste acte lasă în urma lor copii orfani, mame plân- 
gând, răni în trup şi durere în inimi. 

Au trecut șaptezeci de ani de când cea mai amară 
lacrimă de ură a căzut peste Hiroshima şi Nagasaki. Unde 
a căzut acea lacrimă a urii, a răsărit o parte din abis, o 
parte din iad. 

Până unde a mers mintea omului?! A crezut că este 
cea mai mare cucerire a vieţii sale. 

S-a înșelat, căci nu aceasta este chemarea omului, 
de a crea iadul pe pământ, ci să facă din deșert locul 
unei sfinte mângâieri pentru cei ce trăiesc o vreme pe 
pământ. 

Omul a căzut din primul rai, din braţele maicii sale, și 
parcă ar vrea tot mai mult să guste din cupa cea amară 
a iadului. 

Se pune întrebarea: cât este rai și cât este iad pe 
pământ? 

Măsura ar fi dată de raportul dintre iubirea și ura 
de pe pământ. Astrofizicienii vorbesc de o extindere a 
spaţiului, iar noi, din punct de vedere moral, vorbim de 
o extindere a răului, a urii. 

Cât va mai răbda Dumnezeu ura în grădina creaţiei 
Sale?! Atât timp câtva mai fi o lacrimă de iubire pe pământ. 

Marile religii de pe cuprinsul planetei mărturisesc că 
au la bază iubirea. 


TIOAN 
Mitropolitul Banatului 


Oare are iubirea mai multe feţe, mai multe nuanțe?! 
Este iubire sinceră și iubire care trădează?! 

Nu! lubirea este una și este sfântă; doar aceea este 
iubire. 

În numele cărei iubiri, azi se ucide? În numele cărei 
credinţe, azi se ucide? 

Credinţa și iubirea sunt florile vieţii. Să nu le rupem, 
ci să le cultivăm în fiecare inimă, aici, pe pământ. 

Pământul, ca planetă, a fost creat ca o casă a iubirii. La 
porțile acestei case a iubirii bat azi fără încetare pumnii 
strânși ai urii. Hristos a fost răstignit pe Cruce cu mâinile 
deschise, iar nu cu pumnii strânși. Sfintele Sale mâini 
erau deschise ca să ne mângâie, nu ca să lovească. 

În conflictele de azi se răpesc mai puţine teritorii, dar 
se răpesc mai multe minţi și inimi. 

Răul a început să curgă prin vinele omului și nu iubi- 
rea din care a fost creat. 

Omul modern cucerește tot mai mult banul pe care 
îl consideră valoare absolută. Cu el vinde și cumpără, nu 
pâine ca altădată, ci acum cumpără conştiinţe și inimi. 

Banul este valoare pentru puternicii lumii, valoarea 
supremă. lubirea nu are loc în palatele și în casele lor. 
Pentru ei viața semenilor contează mai puţin decât banii. 

Cei mai singuri oameni pe pământ sunt cei ce deţin 
mari bogății şi sume imense de bani. În singurătatea lor, 
nu pot iubi, ci doar pot stăpâni bogății și oameni. 

Bogaţii lumii nu cunosc fenomenul solidarităţii şi al 
iubirii semenilor, mai ales a celor din nevoi. Nu cunosc 
nici solidaritatea întrajutorării semenilor și nici sentimen- 
tul sfânt al iubirii. 

Bunurile materiale din această lume trebuie să le 
considerăm ca daruri ale iubirii lui Dumnezeu. Oare, ce 
ai primit în dar, nu se cuvine să oferi tot în dar semenului 
tău aflat în nevoi? 

Darul făcut semenului tău este semn că tu i faci dar 
lui Dumnezeu. Darurile tale făcute semenilortăi se duc la 
Dumnezeu. Numai din mâna semenului tău îți primește 
Dumnezeu darul. Lui Dumnezeu nu poţi să-l dai un dar, 
dacă nu trece prin iubirea ta față de semenii tăi aflați 
în nevoi. 

Mâna săracului este mâna lui Dumnezeu întinsă către 
tine, cerându-ţi iubire şi solidaritate cu semenii tăi. 

Zicem că am depășit de mult epoca sclavagismului, 
când oamenii puteau fi vânduți în târguri. Azi, oamenii 
se vând singuri pe bani; își vând viaţa şi conștiința. 

Pentru unii, azi, oamenii sunt doar un număr și sunt 
stocaţi în memoriile computerelor, deci transferați din 
spațiul iubirii, în spaţiul electronic, din viaţă, într-un 
spaţiu virtual rece și gol, unde iubirea nu-și are locul. 

Azi, în nordul Africii, au apărut iar, după mai multe 
secole, târgurile de refugiaţi, care, datorită sărăciei, își 
dau ultimul ban pentru a scăpa din fața armelor şi a urii 
şi pentru a trece spre un alt țărm mai liniştit, al Europei. 

Însă aici, nu în mod direct, stăpânii de sclavi îi vând 
pe oamenii, ci oamenii se vând pe ei înșiși împreună cu 
soțiile și cu copiii lor. Trăim unele din cele mai tragice zile 
ale istoriei moderne, ale istoriei din secolul al XXI-lea. 
Un secol al progresului tehnic, dar al celei mai profunde 
căderi morale. Aceste acte din nordul Africii ne amintesc 
alte vremuri, demult apuse, când se vânau sclavi în Africa 
şi erau vânduți dincolo de Atlantic. 

Marea Mediterană a devenit azi cel mai tragic loc din 
lume. 

Atitudinea noastră de indiferenţă față de aceste 
fenomene, ale migraţiei din țări cu un profund caracter 
creștin, ţări care au fost leagăn al creştinismului, nu este 
una care îl caracterizează pe om, creatură a lui Dumne- 
zeu din iubire. 

Parcă a început o nouă eră: în loc de iubire, apare la 
orizont indiferența față de semenii noștri care trăiesc 
marile drame ale acestui secol. 

Oare nu mai au loc valorile Evangheliei în lume?! Oare 
nu ea seamănă în inima noastră iubirea și pacea?! 

Știm că Hristos nu este primit, încă, în multe locuri pe 
pământ, dar sunt convins că ale Lui cuvinte pot pătrunde 
în cea mai împietrită inimă. 


Community o! Sant'Egio 
Orthodox Autocephalous Church of Alban 
Episcopal Conference o! Albania 


Hristos n-a dorit să cucerească lumea cu sabia, ci 
a dorit ca, prin puterea cuvintelor Sale, să cucerească 
inimile oamenilor și în ele să aşeze nimbul/aura iubirii. 

Azi asistăm la globalizarea indiferenţei şi a urii și mai 
puţin la globalizarea iubirii și a solidarităţii umane. 

Sunt multe organisme internaţionale care bat la 
porţile acestei lumi secularizate și nu li se deschid. Aceste 
organizaţii nu sunt reprezentative doar pentru o religie, 
ci pentru mai multe, căci marile religii au în centrul lor 
omul ca persoană. 

Aceste religii ar trebui sa fie capabile să genereze 
cele mai înalte sentimente de iubire și de solidaritate şi 
întrajutorare umană. 

Cred că această lume se va schimba, îşi va schimba 
faţa doar atunci când vom putea vorbi de o globalizare 
a iubirii. 

lubind vom câștiga/dobândi lumea și viaţa veşnică. 

Să ne adăpăm din izvorul iubirii ca să nu însetăm pe 
cărarea veşniciei! 


* Expunere susținută în cadrul Congresului inter- 
naţional cu tema “Pacea este întotdeauna posibilă - Reli- 
gii și culturi în dialog”, desfășurat în capitala Albaniei, la 
Tirana, între 6-8 septembrie 2015. 

MITROPOLITUL NICOLAE CORNEANU 
ȘI SEMINARUL TEOLOGIC DIN CARANSEBEȘ 


Dat fiind faptul că Seminarul teologic din Caransebeș 
afuncţionat din 1948 ca singură școală teologică menită 
să şcolarizeze elevi din cadrul Mitropoliei Banatului, 
respectiv din Arhiepiscopia Timişoarei și Caransebeşului, 
a Eparhiei Aradului, precum și parte din Eparhia Oradiei; 
activitatea acestuia îi era coordonată , pe de o parte, la 
nivel central, alături de celelalte seminarii din Patriar- 
hia Română, iar pe de altă parte, la nivel local, de către 
Mitropolia pe al cărui teritoriu se afla şcoala. În această 
situaţie, seminarul teologic din Caransebeș se afla sub 
directa coordonare și responsabilitate a Arhiepiscopiei 
Timişoarei; desigur, în unitate de acţiune cu Patriarhia și 
cu Centrele eparhiale care școlarizau aici fiii duhovnicești 
dornici să devină preoţi. 

Cum la cârma Mitropoliei Banatului se afla, din 1962, 
Mitropolitul Nicolae Corneanu, timp de 32 de ani (1962- 
1994) Seminarul teologic din Caransebeş se afla sub 
patronajul său duhovnicesc şi administrativ. 

Dintru început se cuvine să precizăm că Mitropolitul 
Nicolae Corneanu a cunoscut prea bine importanţa și 
rolul pe care îl are o școală teologică pentru viitorul Biseri- 
cii, motiv pentru care și-a asumat coordonarea nemijlocită 
a activităţii seminarului din Caransebeș, dată fiind perioada 
comunismului, când ateismul era politică de stat, iar Biserica, 
şi implicit școala teologică de aici, era doar tolerată, accep- 
tată „de ochii lumii”, dar permanent controlată și supra- 
vegheată cu ostilitate, atât din interior, cât și din exterior. 

Prin urmare, identificându-și activitatea chiriarhală cu 
menirea și destinul seminarului teologic din Caransebeş 
în situaţii când a trebuit să-i apere chiar existenţa, Mitro- 
politul a fost permanent preocupat de crearea condiţiilor 
corespunzătoare de funcţionare a acestuia, timp de 32 
de ani (1962-1994). 

În această perioadă se remarcă dintru început o 
îmbunătăţire a procesului de învățământ, mai întâi, prin 
recrutarea profesorilor tineri cu pregătire superioară și 
cu elanul care să-i angajeze activ şi eficient în activitatea 
didactică și educativă a școlii teologice de aici. 

În acelaşi timp, s-au creat și condiţiile necesare bunei 
desfășurări, pe multiple planuri ale activităţii în școală, 
fapt care ne oferă posibilitatea să evidenţiem, chiar și 
numai printr-o succintă trecere în revistă, câteva aspecte 
pe care le considerăm mai semnificative, începând cu 
cele din planul material. 

Astfel, în 1963, s-a finisat noua clădire a căminului- 
internat pentru elevi, dotat cu mobilierul necesar. 

S-a organizat, apoi, în 1964, biblioteca seminarului 
prin înfiinţarea postului de bibliotecar și darea ei în folo- 
sinţa elevilor. 


Preot prof. dr. SORIN COSMA 


În 1967 s-au amenajat sălile de clasă, sălile de dula- 
puri şi localul arhivei școlii, dotat cu cele necesare. 

În 1968 s-a pictat capela fostei Episcopii (dată în folo- 
sinţa școlii încă din 1963), iar dormitoarele au fost dotate 
cu un nou mobilier. 

În 1969 s-a efectuat lucrarea de încălzire centrală 
în toată școala, iar când a crescut numărul elevilor, s-a 
pornit acţiunea de supraetajare a căminului-internat, dat 
în folosinţă în 1970. 

În 1972 s-a construit o nouă aripă a clădirii din cur- 
tea școlii,  amenajându-se o nouă bucătărie, o nouă 
sală de mese, o nouă sală festivă, toate fiind dotate cu 
mobilierul necesar. 

Pentru o cât mai bună desfășurare a vieţii duhovniceşti 
de rugăciune, și în acelaşi timp a exersării de către elevi 
a cântării de strană și a practicii omiletice, încă din 1975 
a început construcţia unei biserici în parcul fostei reșe- 
dinţe episcopale, purtând hramul „Sfântul losif cel Nou 
de la Partoş”, dată în folosinţă în 1979 și târnosită în 1982. 

În contextul interesului deosebit arătat şcolii teolo- 
gice din Caransebeş, Înaltul lerarh controla nemijlocit 
procesul didactic, educativ și administrativ, desfășurat 
aici, făcând deplasări la sediul seminarului, participând 
la orele de curs, la consiliile profesorale, la examene, la 
manifestări festive, legate mai ales de începutul și sfâr- 
şitul anului școlar sau de evenimente comemorative mai 
deosebite, specifice școlii. Cu aceste prilejuri, se apropia 
foarte mult de elevi, spre a le cunoaște dezideratele, ser- 
vind de fiecare dată masa în sufrageria școlii, alături de ei. 

Pe de altă parte, spre a cunoaște mai îndeaproape 
activitatea desfășurată pe multiple planuri la seminar, cu 
neajunsurile și aspiraţiile de viitor, invita, când se consi- 
dera oportun, pe directorul școlii spre a prezenta în faţa 
Consiliului Arhiepiscopesc un raport de activitate, care, 
după ce era analizat, se luau hotărârile care să se mate- 
rializeze printr-o cât mai eficientă activitate în procesul 
didactic, educativ şi administrativ al şcolii. 

Fiind o școală vocaţională, Mitropolitul a acordat 
cuvenita importanţă educaţiei, avându-se în atenţie for- 
marea duhovnicească, disciplina, ţinuta vestimentară, 
comportamentul corespunzător din școală şi dinafara 
şcolii, precum şi respectarea programului de studiu, de 
meditaţie și de rugăciune, încât seminarul din Caranse- 
beș era considerat a fi o şcoală în care se cultivă ordinea 
şi disciplina mai mult decât în școlile de stat. 

Un rol important l-a avut pe plan educativ și comu- 
nicarea dintre şcoală și familie, respectiv legătura cu 
părinţii elevilor, organizând întâlniri anuale cu aceștia, 
la care participa şi delegatul Înaltului Ierarh. 

Pe lângă acestea, au fost organizate întâlniri ale elevi- 
lor cu personalităţi bisericești sau din viaţa civilă, spre a le 
fi expuse conferinţe pe teme de actualitate bisericească 
sau cu caracter istoric-comemorativ. 

Dat fiind faptul că absolvenţii de seminar puteau 
deveni preoţi, activitatea lor de instruire a avut și o 
pronunţată orientare practică, legată de activitatea 
misionară a Bisericii. Eficiente, în acest sens, s-au dove- 
dit deplasările la parohiile învecinate, încă din 1969, în 
scopul efectuării de către elevi a practicii omiletice, cate- 
hetice, liturgic-tipiconale, precum și a cântării bisericești, 
fiind foarte bine primite și apreciate de credincioși. 

Folosind după cuviinţă condiţiile de studiu și de edu- 
caţie înscrise în activitatea seminarului, mulţi absolvenţi 
îndeplinesc cu cinste și devotament misiunea preo- 
ţească; alţii, desăvârșindu-și studiile în ţară și străină- 
tate, ocupă posturi de conducere la centrele eparhiale 
sau protopopești, iar alţii onorează catedre universitare. 
Evidenţiem în mod deosebit faptul că doi dintre absol- 
venţii seminarului au fost ridicaţi la treapta arhieriei: 
Preasfinţitul Părinte Episcop Lucian al Caransebeşului 
şi Preasfinţitul Părinte Episcop Daniil Stoenescu. 

În acest context al prestigiului recunoscut seminaru- 
lui teologic din Caransebeș, Preafericitul Părinte Patri- 
arh Daniel arăta în cuvântul rostit în preziua târnosirii 
noii catedrale „Învierea Domnului” din Caransebeș (9 
septembrie 2010):,... De asemenea, orașul Caransebeș, 

eparhia aceasta rămân în conștiința noastră, a Bisericii 
Ortodoxe Române, ca cetate de cultură teologică. Semi- 
narul Teologic din Caransebeș a avut profesori iluștri, 
care au scris cărţi de înaltă ţinută academică și au format 
generaţii întregi de preoţi, profesori și oameni de cul- 
tură, în general. Deci, avem de-a face aici cu o tradiţie, 
nu doar a evlaviei, ci și a gândirii teologice, academice, 
care a influenţat cultura, a influenţat societatea și a dat 
prestigiul şi demnitatea acestei zone...” (Foaia Diece- 
zană, nr. 9-10/2010, p.7). 

Într-adevăr, mergând pe firul istoriei, deși a trecut 
prin mai multe faze, învăţământul teologic a rămas 
o constantă bine definită în orașul de reședință al 
Episcopiei Caransebeşului, chiar și atunci când acesteia 
i-a fost suspendată activitatea. lar 32 de ani, învăţămân- 
tul teologic din Caransebeș a stat pe umerii Mitropoli- 
tului Nicolae Corneanu. 

Nu i-a fost uşor sub presiunea diabolică a comu- 
nismului ateu, care acţiona de cele mai multe ori cu 
duritate, fără scrupule, abuziv și umilitor. Dar harul lui 
Dumnezeu l-a luminat și i-a dat putere să ducă până 
la sfârșit misiunea legată de seminarul din Caransebeș. 

De aceea, la un an de la trecerea sa la cele veșnice, 
aducându-i postum un omagiu de recunoştinţă, rugăm 
pe Dumnezeu să-i răsplătească dăruirea jertfelnică 
pusă în slujba învăţământului teologic seminarial din 
Caransebeș. 

VIZITE PATRIARHALE LA TIMIȘOARA 


După anul 1925, anul înfiinţării Patriarhiei Române, 
Timișoara, ca oraș de reședință al Eparhiei Timişoarei și 
mai apoi și al Mitropoliei Banatului a fost vizitată de mai 
mulţi patriarhi ai Bisericilor Ortodoxe Autocefale. Împli- 
nindu-se anul acesta 90 de ani de la înfiinţarea Patriarhiei 
Române, am socotit ca un omagiu adus acestei instituţii 
bisericești, să reliefăm cele câteva vizite ale unor patri- 
arhi româi şi străini la Timişoara, în anii de patriarhat ai 
Bisericii Ortodoxe Române. 

XXX 

6 octombrie 1946 - vizita Preafericitului Nicodim 

Munteanu, Patriarhul Bisericii Ortodoxe Române, 

ocazionat de târnosirea catedralei mitropolitane din 


Preot dr. MARIUS FLORESCU 


lui Mihai l-ul al României, a primului ministru Petru Groza, 
întregii ierarhii din Banat şi Ardeal și a foarte multor 
preoţi și credincioși, veniţi din toate colţurile Banatului 
(Sfinţirea catedralei din Timișoara, în,„Biserica Bănăţeană”, 
anul VII, nr. 41-42, 13 octombrie 1946, pp. 1-5). 


XXX 


6 iunie 1947 - vizita Preafericitului Alexei I-ul, 
Patriarhul Moscovei și al întregii Rusii. Aflat în ţara 


noastră la invitaţia patriarhului Nicodim Munteanu, timp 
de o săptămână patriarhul Alexei l-ul, care va mai vizita 
peste câţiva ani Biserica noastră, face o vizită la mai multe 
eparhii, oprindu-se şi la Timişoara. În dimineaţa zilei de 
6 iunie delegaţia Bisericii Ortodoxe Ruse era așteptată 
la gara din Timișoara de către PS. Episcop Vasile Laza- 
pa — 

rescu al Timișoarei și de către primarul Timișoarei dr. |. 
Petric, împreună cu mai mulţi preoţi și credincioși. După 
trecerea în revistă a campaniei de onoare, patriarhul 
Alexei l-ul s-a deplasat la reședința episcopală, iar apoi, 
purtat sub baldachin de șase preoți şi în cortegiu de 52 
de preoți, a fost condus la catedrala orașului, unde s-a 
săvârşit slujba Te Deumului de către PS. Episcop Vasile 
al Timişoarei. Au fost de față primul ministru dr. Petru 
Groza și PS. Episcop Andrei al Aradului. După Te Deum, 
PS. Vasile a rostit o frumoasă cuvântare de bun venit, la 
care Patriarhul Alexei a răspuns zicând:„Mulţumesc pen- 
tru primirea făcută în această preafrumoasă catedrală. 
Implor milostivirea lui Dumnezeu peste această eparhie 
şi peste toţi fiii Banatului”. A urmat un concert religios 
în catedrală interpretat de corul „Ion Vidu” din Lugoj și 
„Corala Banatului” din Timişoara, iar la orele prânzului 
la prefectura judeţului a avut loc masa oficială. După 
amiază patriarhul a vizitat catedrala și vicariatul ortodox 
sârbesc din Timişoara, după care a avut loc o recepție 
la sediul vicariatului (rev. „Biserica Ortodoxă Română”, 
anul LXV, nr. 4-9, aprilie-septembrie 1947, pp.177-181). 


XXX 


6-7 octombrie 1956 -— vizita Preafericitului Justi- 
nian Marina, Patriarhul Bisericii Ortodoxe Române, 


cu ocazia canonizării Sfântului losif cel Nou de la Par- 
toș, Mitropolitul Banatului. În ziua de 6 octombrie, în 
prezenţa tuturor membrilor Sfântului Sinod de atunci, 
s-a întrunit Sfântul Sinod în şedinţă extraordinară la 
reședința mitropolitană din Timișoara, iar a doua zi, 7 
octombrie, în catedrala mitropolitană era citit Tomosul 

de canonizare a Sfântului losif cel Nou, în prezenţa a sute 
de preoţi și mii de credincioși (rev.„Mitropolia Banatului”, 
anulVI, nr. 10-12 octombrie-noiembrie-decembrie 1956, 
pp. 62-110). 
XXX 

4 martie 1962 - vizita Preafericitului Justinian 
Marina, Patriarhul Bisericii Ortodoxe Române, cu 
prilejul întronizării Înaltpreasfinţitului Mitropolit Nico- 
lae al Banatului. În cadrul Sfintei Liturghii solemne, s-a 
dat citire Gramatei patriarhale de întronizare, după care 
noul mitropolit a fost condus în tronul arhieresc (rev. 
„Mitropolia Banatului”, anul XII, nr. 1-4, ianuarie-aprilie 
1962, pp. 6-50). 


XXX 


4 noiembrie 1962 -— vizita Preafericitului Gher- 
man, Patriarhul Bisericii Ortodoxe Sârbe şi a Prea- 
fericitului Justinian, Patriarhul Bisericii Ortodoxe 
Române. Încheindu-se vizita în ţara noastră a delega- 
ţiei Patriarhiei Sârbe, ultimul popas înainte de plecarea 
oaspeţilor din ţară s-a făcut la Timișoara. În ziua de 4 
noiembrie la catedrala mitropolitană din Timişoara au 
fost întâmpinați oaspeţii sârbi şi români de către Înalt- 
preasfinţitul Mitropolit Nicolae, PS. Episcop Teoctist al 
Aradului, clerici și credincioși. S-a oficiat Sf. Liturghie 
în catedrală de către mai mulţi ierarhi sârbi și români. 
Înaltpreasfinţitul Mitropolit Nicolae a rostit un cuvânt 
de întâmpinare. La reședința mitropolitană s-a desfă- 

şurat în continuare prânzul festiv, iar la orele 17 a avut 
loc o slujbă în catedrala ortodoxă sârbă din Timișoara, 
după care a urmat o vizită la bisericile ortodoxe sârbe 
din Mehala și Fabric. Luni dimineaţă delegaţia Patriarhiei 
Sârbe a plecat spre Belgrad („Mitropolia Banatului”, anul 
XII, nr. 11-12, noiembrie-decembrie 1962, pp. 743-746). 
TI AN E LEA 

13 octombrie 1994 - vizita Preafericitului Teoctist 
Arăpașu, Patriarhul Bisericii Ortodoxe Române. Joi 
13 octombrie la prânz, în drum spre Episcopia Aradu- 
lui, pentru praznicul Cuvioasei Paraschiva de a doua zi, 
Preafericitul Părinte Patriarh Teoctist a făcut un popas la 
Timișoara, ocazie cu care a depus o coroană de flori la 
monumentul eroilor martiri din Decembrie 1989, aflat în 
faţa catedralei. În catedrala mitropolitană a fost întâmpi- 
nat de Înaltpreasfinţitul Mitropolit Nicolae, Permanenţa 
Consiliului Eparhial, preoți şi credincioși din oraș, studenți 


de la Facultatea de Teologie și ASCOR, tineri din LTOR şi 
doamne din Societatea femeilor ortodoxe. (foaia „Învi- 
erea”, anul V, nr. 20, 15 octombrie 1994, p.4). 
XXX 
2-3 noiembrie 1995 - vizita Preafericitului Pavle, 
Patriarhul Bisericii Ortodoxe Sârbe. Prezent la Bucu- 

reşti unde a participat la evenimentele prilejuite de 110 
ani de autocefalie și 70 de ani de patriarhat, patriarhul 
Pavle și delegaţia însoţitoare a fost primit joi 2 noiembrie 
la catedrala mitropolitană din Timişoara, unde s-a oficiat 
slujba de Te Deum, fiind întâmpinat de I.PS. Mitropo- 
lit Nicolae și de preoți și credincioşi din oraș. A doua zi 
s-a săvârșit slujba Sfintei Liturghii la catedrala ortodoxă 
sârbă din Timișoara de către patriarhul Pavle și ierarhii 
români și sârbi, în prezenţa oficialităților orașului și a 

numeroși credincioşi (foaia, Învierea”, anul VI, nr. 22 (136), 
15 noiembrie 1995, p.4). 
XXX 
3-6 iulie 2009 - vizita Preafericitului Părinte 
În 


debutul primei sale vizite în Arhiepiscopia Timișoarei 
de la instalarea în demnitatea de patriarh, Preafericitul 
Părinte Daniel a fost întâmpinat la reședința mitropoli- 
tană din Timişoara de către Înaltpreasfinţitul Mitropolit 
Nicolae Corneanu și colaboratorii de la Centrul eparhial, 


Ca 


protopopii și mai mulţi clerici, monahi și credincioși. A 
doua zi, sâmbătă 4 iulie s-a oficiat un Te Deum în cate- 
drală, apoi au urmat vizitele la Primăria Timişoarei şi 
Prefectura Judeţului Timiş și la mănăstirea Timișeni. 
Duminică 5 iulie patriarhul a sfinţit biserica Învierea 
Domnului din Lugoj, iar luni 6 iulie a vizitat mănăstirea 
de la Dobrești, localitatea natală (rev.„Învierea”, anul XX, 
nr. 14 (464), miercuri 15 iulie 2009, p. 1). 
XXX 

1 octombrie 2014 - vizita Preafericitului Părinte 

Patriarh Daniel, cu ocazia săvârșirii slujbei înmormân- 


tării Înaltpreasfinţitului Mitropolit Nicolae Corneanu 
(rev. Învierea”, anul XXV, nr. 27 (561), septembrie 2014, 


Pp. 1-18). 
—— 


6-7 noiembrie 2014 - vizita Preafericitului Părinte 


Patriarh Daniel, cu ocazia săvârșirii parastasului de 40 
de zile pentru Înaltpreasfinţitul Mitropolit Nicolae Cor- 
neanu și întrunirii Sinodului Mitropolitan pentru fixa- 
rea candidaţilor pentru scaunul vacant de mitropolit 
(rev. „Învierea” anul XXV, nr. 29 (563), noiembrie 2014, 
Pp. 1,2 și 4). 
XXX 

28 decembrie 2014 - vizita Preafericitului Părinte 
Patriarh Daniel, cu ocazia instalării noului Arhiepiscop 
al Timişoarei şi Mitropolit al Banatului Înaltpreasfinţitul 
loan Selejan. În cadrul Sfintei Liturghii Preafericirea Sa 
a înmânat noului mitropolit însemnele mitropolitane și 
l-a condus în tronul arhieresc. După ceremoniile de la 
catedrală, Preafericirea Sa a primit titlul de cetăţean de 
onoare al judeţului Timiş (rev.„ Învierea” anul XXV, nr. 30 
(564), decembrie 2014, pp. 1-16) 

XXX 

Din toate aceste vizite reiese importanţa pe care a 
dobândit-o în timp orașul Timişoara, ca reședință epar- 
hială și mitropolitană, ca centrul unei eparhii care își 
aduce o contribuţie importantă la bunul mers al vieţii 
bisericeşti din Patriarhia Română. 
| i T ZANE 

CEL MAI,„TÂNĂR” PENSIONAR AL 
PAROHIEI TIMIȘOARA - ZONA „DACIA: 
PĂRINTELE TRĂILĂ GHERGA 


Vreme de mai bine de 25 de ani, foarte mulţi din- 
tre credincioșii timişoreni s-au obişnuit ca în catedrala 
mitropolitană, în biserica parohială din Dacia, pe străzile 
din Zona Circumvalaţiunii IV, în cimitire și în multe alte 
locuri și în nebănuite împrejurări, să întâlnească chipul 
senin și binevoitor, precum și înfățișarea patriarhală a 
Preaonoratului Părinte Trăilă Gherga, să-i asculte sluj- 
bele, sfaturile, predicile, dar mai ales, să-l știe și să-l simtă 
pe el însuși alături de ei, la toate bucuriile și durerile lor. 
Îl vor mai vedea, desigur, mult timp şi de acum înainte, 
dar puţin schimbat, marcat oarecum de un sentiment 
pe care părintele niciodată nu l-a mai încercat: nostalgia 
pensionării. 

Din luna martie (a.c.) a ieşit la pensie pentru limită de 
vârstă în mod oficial, fiind reîncadrat (la bază) vreme de 
încă 6 luni, urmând apoi a fi pensionat definitiv la data 
de 1 septembrie a acestui an. 

Cum să nu fie afectat de nostalgii și alte sentimente 
tulburătoare, în pragul pensionării, un om care,cu timp 
şi fără timp”, în toată viaţa sa nu a făcut nimic altceva 
(nici măcar nu s-a odihnit), decât a slujit lui Dumnezeu 
şi semenilor săi. 

Ideea de pensionare, în sensul obișnuit al cuvântului, 
este stranie pentru orice preot, pentru că iată ce zice 
Scriptura: Tu ești Preot în veac, după rânduială lui Melchi- 
sedec!" (Psalmul 109, 4), adică preoţia, nefiind o meserie 
ca oricare alta, ci o misiune şi o investitură a„dumneze- 
iescului har”, o Sfântă Taină prin care se săvârșesc toate 
celelalte Sfinte Taine, nu se pensionează niciodată și nici 
nu are termen de expirare: „Căci darurile și chemarea lui 
Dumnezeu nu se pot lua înapoi" (Romani 11,29). 

Deci preoţia este atât de prețioasă, iar preotul atât 
de important, încât odinioară, Dumnezeu a poruncit 
lui Moise și întregului Israel: „Pe preoţi cinstește-i ca 
pe sfinţi, că ei aduc pâine Dumnezeului tău; sfinţi să 
vă fie, căci Eu, Domnul, Cel ce vă sfinţesc, sunt sfânt!” 
(Leviticul 21, 8). 

lar despre succesiunea generaţiilor de slujitori aleși și 
trimişi ai lui Dumnezeu în lume, de la Prooroci şi până la 
Apostoli, lisus Domnul vorbește cu recunoștință și res- 
pect,zicând:„Că unul este semănătorul și altul secerătorul. 
Eu v-am trimis să seceraţi ceea ce voi n-aţi muncit; alții au 
muncit și voi ați intrat în munca lor" (loan 4, 37), ca, ... să 
se bucure împreună și cel care seamănă și cel care seceră” 
(loan 4, 38). 

Deci misiunea preotului nu încetează și nu se„pensio- 
nează” odată cu el, ci doar se schimbă, așa cum spuneam, 


Protopop dr. IOAN BUDE 


urcând la un nivel calitativ superior, conferindu-i din 
partea tuturor cuvenitul respect și recunoşterea vred- 
niciei sale pastorale, după cum bine ne învaţă Sfântul 
Apostol Pavel: „Aduceţi-vă aminte de mai marii voştri, care 
vi-au grăit vouă cuvăntul lui Dumnezeu; priviţi-i cu luare 
aminte ... și urmaţi-le credinţa!” (Evrei 13, 7). 

Să privim și noi cu respectul cuvenit, luând aminte 
şi „derulând” pe cât se poate (fie măcar și rezumativ), 
spre înţeleaptă pilduire, viaţa de până acum (de doar 
65 de ani împliniţi), precum și toate slujirile la care a 
fost chemat și pe care le-a onorat cu mult zel și cu toată 
vrednicia, Preaonoratul nostru Părinte Trăilă, cel proas- 
păt pensionat. 

Sfinţia Sa a văzut lumina zilei la data de 2 decembrie 
1949, pe frumoasele meleaguri cărășene, în localitatea 
Forotic, în casa părinţilor loan și loana Gherga, fiind cel 
mai mic între fraţii săi Victoria și Achim. 

Ca un semn de bune prevestiri, pruncul Trăilă de 
atunci, va fi botezat în ziua de Crăciun (25 decembrie 
1949) și chiar în biserica din Forotic. 

Grele erau vremurile pe atunci! Grea era și viaţa 
oamenilor, mai ales a locuitorilor din satele bănăţene! 
Cine oare îndrăznea pe atunci măcar să viseze că și-ar 
putea da copiii la școli mai înalte, când toată lumea și-a 
pierdut pământul, atelajele și mai ales speranţele în vre- 
muri mai bune? Dar, cu toate acestea, tânărului Trăilă 
Gherga din Forotic, Dumnezeu'i-a acordat această șansă. 
În sufletul lui de adolescent cuminte și timid, tainica sa 
vocaţie interioară s-a întâlnit cu chemarea lui Dumnezeu 
la preoţie, transformându-se în hotărârea definitivă de 
a urma acest drum fascinant, dar prea puţin cunoscut 
pentru el, al slujirii preoțești: „Nu voi M-aţi ales pe Mine, 
ci Eu v-am ales pe voi și v-am trimis în lume ca roadă să 
aduceţi și roada voastră să rămână” (loan 15, 16). 

Deci, din visurile copilăriei, direct în sobrietatea 
solemnă a rigorilor Teologiei! Părintele Trăilă şi-a împli- 
nit pregătirea teologică în cele două, temple'ale culturii 
şi „ştiinţei despre Dumnezeu”, pe care le frecventau de 
obicei tinerii bănăţeni și ardeleni: Seminarul Teologic din 
Caransebeș (1964-1969) şi Institutul Teologic Universi- 
tar din Sibiu (1969-1973), cursurile acestuia din urmă 
făcându-le la,fără frecvenţă”, pentru că între timp, în anii 
1968-1969, în viaţa lui s-au petrecut câteva evenimente 
cruciale: 

«la 1 septembrie 1968, în biserica din Ferendia (proto- 
popiatul Deta), se cunună religios cu tânăra Dorina, fiică 
de,„chiaburi”locali, foști deportaţi în Bărăgan: Gheorghe 
şi Marta Cozac, buni creștini și buni români, cei mai de 
frunte gospodari ai Ferendiei; 

«la 9 noiembrie 1969, tânărul Trăilă Gherga este hiro- 
tonit în treapta diaconiei, în biserica din Ghilad (protopo- 
piatul Deta), iar hirotonia în treapta preoţiei o primește 
la 16 noiembrie 1969, în biserica parohiei Herneacova 
(protopopiatul Timișoara). 

Slujirea preoțească a început-o tot de atunci, în paro- 
hia Ferendia, încredințându-i-se spre suplinire și parohia 
Clopodia (1974-1975), din protopopiatul Deta. 

Înainte de a deveni licenţiat în teologie, Dumnezeu 
a binecuvântat casa tânărului Său slujitor şi a preotesei 
Dorina, cu naşterea celor doi copii ai lor: Alina (1970), 
în prezent căsătorită tot cu un preot şi mamă a unei 
minunate adolescente (Mădălina) şi Daniel (1972), în 
prezent diacon la catedrala mitropolitană din Timişoara 
şi tată al unei superbe fetiţe (Ştefania). 

Pentru meritele sale deosebite și pentru rezultatele 
excepţionale obţinute pe plan pastoral-misionar în paro- 
hie, Părintele Trăilă Gherga este apoi transferat la parohia 
Bocşa-Montană (1976), iar în anul 1978 este numit şi 
preot misionar în cadrul protopopiatului Reșița. 

Anul 1979 îi aduce o nouă apreciere, acordându-i-se 
rangul de,Iconom” Însă, potrivit Scripturii, „Nu poate să 
se ascundă o cetate aflată pe vârf de munte” (Matei 5, 14). 

Aşa și Părintele Trăilă, făcându-se remarcat prin 
realele sale calităţi intelectuale și morale, dar mai ales 


prin tactul său pastoral și prin capacităţile sale admi- 
nistrativ-bisericești, în anul 1981 va fi numit Director al 
Seminarului Teologic din Caransebeș. N-avea de unde să 
bănuiască măcar, în urmă cu 17 ani, când a trecut pentru 
prima dată pragul acestei școli, că îi va fi dat să ajungă 
chiar directorul ei! 

Excelent dascăl, excelent manager, excelent coleg și 
colaborator cu toţi ceilalţi profesori, Părintele Trăilă a 
format nu mai puţin de 10 generaţii de viitori preoţi, 
care nu-l vor uita niciodată. Dealtfel, pentru meritele 
dovedite și pe acest „front” duhovnicesc, în anul 1985 
el va fi distins cu gradul maxim de „Iconom stavrofor”. 

Cu toate acestea însă, inima sa tânjea după preoţia- 
preoţie, după viaţa liturgică de parohie, după slujirea 
propriu-zisă cea de la altar și nu cea dela catedră. Drept 
pentru care, regretatul Mitropolit Dr. Nicolae Corneanu 
l-a înţeles și, în semn de preţuire, l-a numit (în 1990) 
preot-paroh la parohia Timișoara - Cetate, cu slujirea 
în catedrala mitropolitană, până în anul 1994, când, așa 
cum știm, ne-am mutat cu toţii în noua biserică parohială 
din Zona „Dacia”. 

Spre a ilustra slujirea sa în Timișoara în aceşti ultimi 
25 de ani, considerăm că e de ajuns dacă menţionăm 
faptul că Părintele Trăilă a încreștinat nu mai puţin de 
585 de sufletele prin Taina Sfântului Botez, a cununat 
486 detinere perechi și a fost alături de durerea și doliul 
familiilor a 2 624 de răposaţi, ceea ce nu poate raporta 
oricine. 

Chiar dacă din punct de vedere administrativ, după 
cei 46 de ani de preoţie Părintele Trăilă Gherga se pensio- 
nează acum, el rămâne totuși și pe mai departe Părin- 
tele și Duhovnicul nostru al tuturor, pe care îl iubim și 
căruia îi dorim mulţi ani de viaţă și de aleasă slujire, tră- 
ind mereu cu satisfacția misiunii împlinite, căci „Preoții 
care își ţin bine dregătoria, trebuie să se învrednicească de 
îndoită cinstire, mai ales cei care se ostenesc cu cuvântul 
și cu învăţătura” (| Timotei 5, 17), aşa cum a făcut și face 
Părintele Trăilă şi, cu siguranţă că bunul Dumnezeu i-a 
scris deja numele „în ceruri” (Luca 10, 20), alături de cele 
ale tuturor aleşilor Săi. 

Întru mulţi şi fericiţi ani, Preaonorate Părinte! 

INTERVIU CU PĂRINTELE CIPRIAN ENE 
DE LA PAROHIA CEBZA 


- Părinte Ciprian, de când participaţi la misiunea 
Bisericii Ortodoxe din Arhiepiscopia Timișoarei? 

Încă din vremea studenţiei, mai precis din anul 
1999, sub arhipăstorirea vrednicului de pomenire 
Mitropolit Nicolae, împreună cu o parte din colegii mei 
de atunci, astăzi și ei preoţi, ne-am implicat în câteva 
activităţi social-filantropice, încercând să dăruim din 
puţinul nostru un crâmpei de speranţă și credinţă 
bătrânilor și copiilor instituţionalizaţi și spitalizaţi, în 
special în perioada sărbătorilor. După absolvirea Facul- 
tăţii de Teologie, timp de 10 ani, am activat ca profe- 
sor de Religie, această slujire de la catedră, reprezen- 
tând una din cele mai frumoase etape de acumulare 


Realizat de preot AUREL-CRISTIAN TOMESCU 


a experienţei mele profesionale, timp în care am trăit 
şi împărtășit alături de elevii și colegii mei, bucurii şi 
tristeţi, împliniri și neîmpliniri, mulţi dintre ei fiindu-mi 
şi „prieteni și dascăli, părinţi și copii”. De aproape 4ani, 
am fost hirotonit ca preot în Parohia Cebza, încercând 
să împlinesc misiunea pe care Bunul Dumnezeu mi-a 
încredinţat-o aici. 

- Vă rugăm să ne prezentaţi Parohia Cebza. 

Parohia se află în satul Cebza, situat în sud-vestul 
judeţului Timiș, pe malul stâng al râului Timiș, la circa 
31 km de municipiul Timișoara. Biserica din sat a fost 
construită în anul1880, cu banii și osârdia credincioşilor 
din această vatră românească. Pictura a fost deteriorată 
de inundația din anul 1912, atunci când viitura de pe 
Timiş şi inundația catastrofală ce au urmat au distrus 
aproape tot satul, cu excepţia bisericii și a câtorva case 
mai solide. Primul cor al parohiei a fost înfiinţat în jurul 
anului 1800, cor care, în lugoslavia, obținea la un concurs 
locul II, locul | revenind corului condus de 1. Vidu. 

- Care este relaţia parohiei cu Mănăstirea din satul 
Cebza? 

O mănăstire este un loc de binecuvântare pentru 
credincioșii ce caută cu sinceritate drumul spre mân- 
tuire. Însă pentru mine, preot la început de drum, fără 
prea multă experienţă de viaţă duhovnicească și slujire, 
mănăstirea de lângă Biserica noastră este şi ACASĂ, locul 
unde rog pe Bunul Dumnezeu sa ne îngăduiască mie, 
familiei mele care mă susţine necondiţionat dar și cre- 
dincioșilor parohiei, să vieţuim în firesc și binecuvântare 
pentru a rodi, a spori și a ne plini duhovnicește. 

- Cum decurge activitatea catehetică din parohie? 

Parohia are un grup de cateheză, format din 15 copii, 
implicaţi în viaţa parohiei, în cadrul Proiectului Hristos 
împărtășit copiilor, dar și în viaţa liturgică a parohiei, o 
parte din copiii grupului de cateheză dau răspunsurile la 
strană, în special la Sfânta Liturghie. În anul 2014, grupul 
catehetic a obţinut locul 2 (faza eparhială) la Concursul 
Naţional de Mini-proiecte derulat de Patriarhia Română, 

iar în anul 2015, cu proiectul Liturghie după Liturghie — 
Misiune și Filantropie, a obţinut locul | (faza eparhială) la 
același Concurs Naţional, Parohia Cebza, reprezentând 
Arhiepiscopia Timișoarei la festivitatea de premiere care 
a avut loc la București, cu ocazia prăznuirii celui de-al 
doilea hram al Catedralei Patriarhale (21 mai). 

- Cum și cât aţi lucrat împreună cu grupul catehetic 
pentru a câștiga concursul de mini-proiecte la nivel 
eparhial? 

Nu ne-am gândit nicio clipă că vom câștiga premii. 
Am pornit doar cu dorinţa de a promova valorile creștine 
prin diverse activităţi. Au fost desfășurate ore de religie 
demonstrative în faţa comunităţii locale, s-a vorbit des- 
pre post și milostenie, au fost preparate și servite mân- 
căruri de post, s-a pus accent pe promovarea valorilor 
tradiţionale, s-au desfășurat diverse ateliere de creaţie și 
pictură, s-au susţinut mini-concerte de colinde, au fost 
organizate serbări de Ziua Naţională a României, pele- 
rinaje, toate fondurile obţinute fiind destinate în sco- 
puri social-filantropice, au fost primiţi în parohia noastră 
bătrânii de la Azilul din Ciacova și au fost ajutate familii 
nevoiașe din localitate. Acţiunea de suflet a grupului 
catehetic a fost punerea în scenă a piesei de teatru Oscar 
și Tanti Roz, piesă jucată în sala de festivități a Liceului 
„Alexandru Mocioni” din Ciacova, în faţa a 150 de specta- 
tori, în memoria uneia dintre prietenele noastre, răpusă 
de o boala nemiloasă la vârsta de numai 10 ani. Toate 
fondurile colectate au fost donate secţiei de Oncologie 


a Spitalului de Copii „Louis Ţurcanu” — Timișoara, secţie 
unde și-a trăit ultimele clipe din viaţa pământească cea 
pe care o vom purta mereu în sufletele noastre. 

- Ce impresii a lăsat copiilor din grupul catehetic 
premierea activităţilor lor, desfășurată la București, 
cu ocazia prăznuirii hramului Catedralei Patriarhale? 

Orice premiu obţinut aduce cu sine bucurie și împli- 
nire. Însă, dincolo de toate acestea, ceea ce a rămas în 
sufletele noastre este satisfacția că o mână de copii 
frumoși și perseverenţi, harnici și darnici, au reușit prin 
exuberanţă şi entuziasm să schimbe, chiar dacă pen- 
tru câteva momente, „planul morţii”, care în loc să ne 
despartă, ne-a unit, ne-a determinat să privim dramele 
acestei vieţi prin ochii credinţei, cu puţin umor și mai 
mult realism duhovnicesc. 

- Acum, la final, vă rugăm să ne împărtăşiti un 
gând, un îndemn. 

Smerenie, răbdare, blândeţe şi dragoste dăruită 
tuturor... Este un sfat pe care l-am primit de la un Părinte 
cu nume de sărbătoare, Părintele Crăciun Opre, mărturi- 
sitor al dreptei credinţe în temniţele comuniste (mutat în 
sărbătoarea Împărăției Cerurilor) cu câteva zile înaintea 
hirotoniei mele. Nici atunci nu le aveam, nici acum 
nu le-am dobândit. Însă nădăjduiesc ca prin slujire şi 
misiune să dobândesc şi să dobândim cu toţii toate aces- 
tea, care să ne apropie mai mult de Dumnezeu şi unii 
de alţii, deoarece, pentru noi preoţii, pot fi ori osânda 
noastră, ori bucuria noastră. Nădăjduim că bucuria... 

TABĂRA DE CREAŢIE 
„ICOANA MEA”, EDIŢIA | 


Cu binecuvântarea Înaltpreasfinţitului Mitropolit loan 
şi cu purtarea de grijă a Preasfinţitului Paisie Lugojanul, 
la parohia Timişoara Viile Fabric în perioada de 22 iunie 
- 17 iulie a.c., s-a desfășurat prima ediţie a Taberei de 
creaţie „Icoana mea”. 

Acest proiect catehetic-educativ la care au partici- 
pat aproximativ 50 de copii şi tineri, a fost organizat 
de Arhiepiscopia Timișoarei, prin Sectorul învăţământ 
şi activităţi cu tineretul, în colaborare cu Primăria Timi- 
şoarei și cu Facultatea de Arte și Design din Timişoara. 

Acest proiect s-a adresat elevilor din clasele V - XI, 
elevi participanţi la Olimpiada Naţională de Religie, 
etapa judeţeană, precum și la alte concursuri școlare. 

„Prin această acţiune, Arhiepiscopia Timișoarei acordă 
o atenţie specială 
elevilor  merituosși, 
atașați de valorile 
Bisericii și dornici 
să împărtășească și 
altora din credinţa și 
dragostea lor pentru 
Dumnezeu. 

Am dorit să răs- 
plătim elevii par- 
ticipanţi la  olim- 
piada de Religie și 
la alte competiţii 
școlare din acest 
an, prin organizarea 
acestei tabere de 
pictură pe sticlă, în 
semn de apreciere 
pentru dragostea lor 
față de studiu, cât și față de întreaga învăţătură și lucrare 
a Bisericii. Unii dintre elevi se întâlnesc poate pentru 
prima oară cu acest meștesug și dar binecuvântat de la 
Dumnezeu şi cred că este o ocazie deosebită pentru a 
aprofunda învățătura de credinţă a Sfintei noastre Bise- 
rici și prin arta icoanei, cunoscută pentru multiplul ei rol 
în viaţa creștinului. 

Este îndeobşte cunoscută puterea pedagogică și 
sfinţitoare a icoanei, aceasta fiind, înainte de toate, o 
mărturisire de credință”, spunea părintele Sorin Lungoci 
la deschiderea taberei. 

Tabăra de creaţie „Icoana mea” a urmărit prin 
desfășurarea ei să îndeplinească mai multe obiective 
precum: promovarea valorilor cultural creștine prin 
icoană în rândul copiilor și a tinerilor; cunoașterea ico- 
nografiei bisericești și afirmarea propriei identităţii reli- 

gioase - ortodoxe, culturale și naţionale; dezvoltarea 
creativităţii în rândul elevilor prin promovarea valorilor 
creștine; valorificarea aptitudinilor și competenţelor 
artistice ale tinerilor înscriși în tabără; stimularea crea- 
tivităţii prin realizarea unor creaţii plastice; dezvoltarea 
imaginaţiei și a încrederii în talentul lor; manifestarea 
sentimentului religios prin culoare; cunoașterea reci- 
procă; formarea unei atitudini de acceptare a celor care 
nu sunt ca noi; dezvoltarea spiritului de solidaritate prin 
colaborare și conlucrare. 

Despre rezultatele acestei tabere ne-a vorbit și stu- 
denta loana Alexandra Coman de la Facultatea de Arte şi 
Design din Timişoara, coordonatoare a taberei: „ Am avut 
ocazia să întâlnesc copii minunaţi care au fost curioși să 
afle, pe lângă ceea 
ce știau ei despre 
icoane, și modul în 
care acestea sunt 
redate de către 
artişti. Un alt lucru 
interesant pentru 
ei a fost tehnica de 
desfășuare a icoanei 
pe sticlă. 

Aceştia au învăţat 
de la trasarea contu- 
rului de desen până 
la pictarea acestuia 
pe sticla propriu- 
zisă. Cea mai mare 
satisfacţie a mea, 
ca și coordonator, 
a fost momentul în 
care am așternut foiţa de schlagmetal. Am fost uimită 
de interesul și încântarea acestora în timpul procedeului 
şi chiar la finalizarea icoanei, unde în jurul meu pluteau 
zâmbetele participanţilor. Ca și rezultat al acestei tabere 
pot spune că a fost bucuria copiilor de a se pune în pos- 
tura unui artist de icoane și de a fi apreciat prin expoziţia 
făcută în biserica care ne-a găzduit. În opinia mea, o 
astfel de tabără aduce copiii mai aproape de Dumnezeu 
și cu siguranţă îi poate face să descopere taina realizării 
unei icoane pe sticlă și înţelegerea valorii acesteia.” 

După finalizarea icoanelor s-a organizat o expoziţie în 
biserica parohiei TimișoaraViile Fabric, unde credincioșii 
au putut aprecia și vedea ceea ce copiii au muncit, iar 
la sărbătoarea Sfinţilor Apostoli Petru și Pavel copiii au 
fost premiaţi în cadrul Sfintei Liturghii, primind diplome 
şi premii din partea organizatorilor. 

DEMNITATEA CREȘTINĂ ŞI LUMEA CREATĂ 


Lumea creată de Dumnezeu este un dar de la Acesta, 
de care ar trebui să ne bucurăm din plin, nu să ne plân- 
gem mereu că ne este greu, ci să avem nădejdea că se 
poate să ne meargă și mai bine decât la ora actuală. 
Lumea are milioane de nuanţe de culori vii, doar că, din 
păcate, noi oamenii acoperim aceste culori cu zâmbete 
seci, cu o indiferență albă, cu priviri de gheaţă și cu o 
neagră amărăciune... 

Am primit o lume foarte frumoasă, și nu numai, am 
primit și libertatea de a trăi după bunul plac, în sensul 
că noi, oamenii, ne-am creat legile pentru a contribui la 
buna funcționare a societăţii. De aceea, în fiecare colectiv 
există unele reguli care trebuie respectate pentru buna 
înțelegere a oamenilor. O persoană care consideră că are 
respect față de Dumnezeu, automat va avea respect față 
de lumea creată, cu tot ce include ea: oameni, natură şi 
restul minunăţiilor. 

Consider că oamenii, chiar și dacă ocupă cele mai 
înalte funcţii, tot trebuie să respecte lumea creată. 
Nimeni nu trebuie să fie nepăsător încât să nu admire 
natura sau să privească animalele. Oricât de demn ar 
fi cineva, să nu uite că singur nu ar fi reușit, iar o atitu- 
dine superioară faţă de ceea ce îl înconjoară nu este o 
atitudine care să-i facă cinste. Dacă cineva se comportă 
așa, reiese că este o persoană foarte slabă, deoarece s-a 
lăsat stăpânit de aroganță şi a uitat că în genunchi și-a 
început călătoria spre succes. 

În general, atitudinea creştinului față de lumea creată 
nu este cea mai potrivită, având în vedere că am primit 
tot ce era mai bun de la Domnul, iar noi, în grabă, nici nu 
ne obosim să privim sau să observăm detaliile. 

Eu observ zilnic că noi, generaţia tânără, suntem cei 
care ignoră aproape complet lumea reală, în favoarea 
lumii virtuale. De exemplu, când ne plimbăm, stăm cu 
capul în jos, uitându-ne la telefoanele mobile, în loc să 
admirăm strălucirea soarelui care neţine în viață... Când 
păsărelele își înalţă vocea cu care au fost binecuvântate, 
noi nu le auzim din cauza cășştilor care ne distrag aten- 
ţia și ne perturbă simţul auzului cu muzică gălăgioasă 
compusă de niște aparate... La fel și cu viaţa socială, tot 
prin intermediul electronicelor ne împrietenim, discu- 
tăm, ne certăm și așa mai departe, nu prea mai vorbim 
față în faţă, cum ar fi normal, ci doar ne ascundem după 
un gadget, care de fapt ne cenzurează emoţiile. Nu știu 
unde o să ajungem cu ignoranţa asta faţă de lumea 
înconjurătoare, poate la maturitate ne vom trezi... 

Sau nu... Nici oamenii în toată firea nu oferă lumii 
create atitudinea creştinească pe care Dumnezeu și-ar 
dori-o. Ei se lasă îngropaţi în problemele omenești şi 
uită să mai aprecieze lumea. Dimineaţa când se trezesc, 

la o oră obositoare, pentru a-i trimite la serviciu. În timp ce 
îşi pregătesc cafeaua, ei uită să mulțumească Domnului 
că i-a trezit teferi și nevătămați. În drum spre serviciu se 
gândesc doar la sarcinile care îi așteaptă, astfel uitând să 
observe natura și să simtă aerul primăvăratic care le adie 
pe faţă. Când se întorc de la muncă, deja caută rezolvări 
la problemele zilnice în mintea obosită de stresul emo- 
ţional și profesional la care este supusă în permanenţă. 
Din cauza rutinei zilnice, adultul nici nu observă ce chi- 
puri frumoase a dat Creatorul fiecărui om. Poate că, la 
bătrâneţe, adolescentul și omul matur vor fi în stare să 
remarce frumuseţea cu care Dumnezeu a înzestrat lumea. 

Așa este, doar la bătrâneţe vom fi atât de înţelepţi, 
încât să apreciem lumea. Din păcate, va fi prea târziu, 
trupul nostru va avea simţurile foarte slăbite, oasele ni 
se vor părea mai grele, iar energia va scădea cu fiecare zi 
ce trece. Atunci vom regreta amarnic că, în tinereţe, când 
auzeam fiecare şoaptă, nu am fost în stare să ascultăm 
ţipetele naturii, vom regreta că nu am privit mai mult 
în jur, căci vederea ne va fi înceţoșată, nu limpede ca 
în tinereţe. Atunci ne va părea rău că nu am inspirat 
mai des parfumurile naturii, vom regreta că am mers 
mai mult cu maşina decât pe jos, pe picioarele noastre 
cărora atunci le va fi greu chiar și să stea pe loc. Vom fi 
cuprinși de părere de rău că nu ne-am apreciat mai mult 
frumusețea pe care viaţa ne-o ia ușor, ușor. Vom regreta 
că nu am zâmbit mai muult, când aveam toţi dinţii. 

Se zice că noi doar am împrumutat anii de la Dum- 
nezeu, iar cu timpul îi dăm înapoi, unul câte unul. Dacă 
Dumnezeu ne-a împrumutat anii fiecăruia, din nemărgi- 
nita lui dragoste față de oameni, El ne-a împrumutat şi 
un loc în care să-i consumăm: pământul, lumea noastră, 
care ar fi perfectă dacă am ști să apreciem simplitatea 
fiecărui sentiment, lucru, om, loc existent. Ne petrecem 
toată viața așteptând fericirea, fără să ne dăm seama că 
fericirea este aici și acum, fericirea e simplitatea lumii în 
care trăim. 

LA ÎNCEPUT DE AN ȘCOLAR 


În data de 14 septembrie 2015, curtea Școlii Gimna- 
ziale Nr. 16 „Take lonescu”Timișoara, a răsunat din nou 
de glasurile voioase și cristaline ale copiilor. 

Bucuria reîntâlnirii colegilor se vede pe fețele tuturor. 
îşi zâmbesc, se salută și se îmbrățișează cu multă iubire. 

Cu toţii sunt nerăbdători și așteaptă sunetul zglo- 
biu al clopoțelului, care le vestește începerea noului an 
școlar. 

Este prima zi de școală. Noul an a început cu mari 
emoții pentru toţi, dar, în special, pentru cei de la clasa 
pregătitoare, pentru aceștia fiind prima lor zi de întâlnire 
cu școala și cu colegii. 

Festivitatea de deschidere a noului an școlar a înce- 
put cu slujba de binecuvântare, săvârșită de către preo- 
tul paroh Dumitriu loan, de la Parohia Zona Tipografilor 
din Timișoara. 

Preotul s-a rugat ca Dumnezeu să trimită asupra 
tuturor şcolarilor „duhul înțelepciunii și al înțelegerii, să 
le deschidă mintea și cugetul și să le lumineze inima spre 
primirea învățăturilor celor bune și folositoare”. 

Pentru ca, prin înţelepciune, viaţă bună și dreaptă 
credinţă, să le fie ei bucurie și mângâiere părinţilor, pre- 
cum şi întărire Bisericii şi ţării: 

„Fiule, ţine cutărie învăţătura și nu o părăsi; păzește-o, 
căci ea este viaţa ta”. (Pilde 4, 13). 

După slujba de binecuvântare, părintele paroh a 
adresat un cuvânt de învăţătură cadrelor didactice, ele- 
vilor şi părinţilor, îndemnându-i să-L urmeze pe Hristos 

în toate clipele vieţii lor, pentru că Dumnezeu este totul 
în toate. 

În continuare, au avut loc luările de cuvânt din partea 
reprezentanților instituţiilor locale, respectiv Prefectură, 
Inpectoratul Şcolar, Poliţie, Pompieri și Comitetul de 
părinţi pe școală. 

Domnul director, prof. dr. Pârvulescu Mihai, în cuvân- 
tul său, a ţinut să sublinieze, printre altele, rezultatele 
deosebite obținute de elevii Școlii Gimnaziale Nr. 16 la 
examene și la concursuri școlare, rezultate care situează 
această școală în rândul școlilor de elită timişene. 

După terminarea festivităţii de deschidere, preotul 
paroh a trecut pe la toate clasele din școală, pentru a fi 
mai aproape de elevi și de dascăli, binecuvântându-i și 
transmiţându-le cuvinte de învățătură. 

Părintele a stat de vorbă cu elevii şi cu părinţii, vor- 
bindu-le despre importanţa educaţiei sufletului, aşa cum 
Sfântul loan Gură de Aur atât de frumos mărturiseşte, în 
cuvântul său despre rolul imens pe care îl are învățătorul, 
care ține în palmă și lucrează spre modelare cu sufletul: 

„Nu există nicio artă mai înaltă decât arta educaţiei 
copiilor noștri. Pictorul sau scultorul face numai o figură 
fără viaţă, pe când un educator înțelept modelează 
un chip viu, de care se bucură Dumnezeu și oamenii 
uitându-se la el. (Sf. loan Gură de Aur). 

Părinţii trebuie să-și iubească copiii, să se roage pen- 
tru mântuirea lor, încredințându-i, în acest scop, unor 
buni duhovnici. 


VIU safe 
Fă, Doamne, din inima mea, 
un clopoțel de ghiocel 
Fă, Doamne, din inima mea, 
un fir de trandafir, 


Fă, Doamne, din inima mea, 
un potir de crin... 

SĂ NE BUCURĂM 
DE „BUCURIA CUVÂNTULUI”! 


Școala Gimnazială „Sfântul Antim Ivireanul” din 
Timișoara a pus început bun unei lucrări insuflate chiar 
de activitatea cărturărească a ocrotitorului acestei școli, 
Sfântul lerarh Antim Ivireanul. 

Este vorba de editarea unei publicații periodice ce 
poartă denumirea BUCURIA CUVÂNTULUI. 

Această publicaţie este concepută sub forma unei 
reviste școlare de tip caleidoscop, cu apariţie trimestrială. 

La existenţa revistei își aduc contribuţia în primul 
rând elevii şcolii, prin texte jurnalistice și prin creaţii 
literare, alături de ei fiind cadrele didactice și toți cei 
care pot și doresc să îi îndrume. 

Prin aportul unor personalități duhovnicești, inte- 
lectuale și pedagogice, conţinutul revistei se dorește a 
fi unul valoros, de o anumită prestanţă și calitate. 

Obiectivele acestei lucrări sunt, în primul rând, de 
ordin didactic, urmărind insuflarea în rândul elevilor a 
dragostei pentru scris, dobândirea de abilităţi ce trans- 
formă munca în lucru bine făcut și regăsirea unor modele 
de viaţă și credinţă prin prezenţa sfinţilor în paginile 
revistei. 

În al doilea rând, revista se doreşte a fi o punte de 
comunicare prin care elevii şi îndrumătorii lor să îşi 
exprime, într-o manieră caldă și personală, recunoştinţa 
față de toți cei care contribuie la existența școlii, toți cei 
care susţin financiar și spiritual activitățile desfășurate 
în acest lăcaș de învățământ. 


ADRIANA COCOȘ 
Coordonator revista „Bucuria cuvântului” 


Numărul1 «e lunie 2015 e Primulnumăr- gratuit 


BUCURIA. 

Ocrotitorul.ş€dlii noastre paginăa. 


Scoala, 
Gimnazială 


riur 

Despre educație pagina s 
Şcoala Altfel pagina 10 

Ora părinţilor pagina 22 

Natura ne înva ina 13 
Bucuriile coț 


Pealizările ele 


Revistă şcolară pentru elevi și familiile lor, 
pentru dascăli, prieteni şi susținători 


Primul număr al revistei a apărut în luna iunie 2015 
fiind o retrospectivă şi, totodată, o „carte de vizită” în care 
sunt cuprinse cele mai multe dintre momentele care au 
marcat desfășurarea anului școlar 2014-2015, impresiile 
elevilor legate de acestea, mărturiile lor despre cele mai 
interesante activități de la clasă, creaţii literare proprii 
şi, bineînţeles, gânduri ale dascălilor despre educaţie, 
familie şi comuniune în comunitatea școlii. 

Acest prim număr a avut onoarea de a aşterne, în 
editorialul de pe prima pagină, cuvintele minunate ale 
Înaltpreasfinţitului Părinte loan, Mitropolitul Banatului: 
„Scrisul este corabia cu care călătorim în viitor și ancora 
pe care o aruncăm în limanul timpului”. 

În această lumină, nădăjduim ca revista BUCURIA 
CUVÂNTULUI să devină mărturia unei copilării fericite şi o 
oglindă a școlii prin ochii copiilor, dascălilor și părinţilor. 
Nădăjduim, de asemenea, că această revistă va aduce 
bucurie tuturor celor mici și celor mari care își aștern 
cuvintele în paginile ei şi, mai ales, tuturor celor care 
o citesc. 

IMPACTUL TEHNOLOGIEI 
ASUPRA OAMENILOR 


De-a lungul timpului, tehnologia a cunoscut o dez- 
voltare excepţională, mai ales în domeniul informatic. 
Toate acestea se transformă în extensii ale fiinţei umane, 
care amputează organele corpurilor, mai ales mintea. 

De exemplu, calculatorul de buzunar anulează 
într-o oarecare măsură capacitatea individului de a mai 
face calcule cu două sau trei cifre, fiindcă mulţi oameni 
nemaifolosind creionul și hârtia, constată la un moment 
dat că nici nu mai știu cum să așeze exact cifrele, acesta 
fiind un exemplu foarte facil. 

Folosirea automobilului ne ajută să ne deplasăm mai 
repede, dar acesta devine o extensie a propriilor noastre 
picioare, pentru că deși îl folosim mai mult suntem mai 
puţin capabili să mergem pe jos sau să urcăm scările 
de la bloc. 


CRISTIAN HARAȘNIUC 
Teologie pastorală, anul | 


Astfel, putem observa multiplele boli ale oamenilor, 
precum cele de la coloana vertebrală, obezitatea, defi- 
cienţa atenţiei, memoria slăbită, ș.a. 

Este important să ne mişcăm mai repede, dar cu 
propriile picioare, pentru că atunci se produc fenomene 
metabolice care favorizează dezvoltarea neuronală, cir- 
culaţia întărind coloana. 

La fel se întâmplă și în cazul culturii, pentru că omul 
prezentului nu mai citește cărţi, mulţumindu-se doar cu 
imagini care-l satisfac emoţional pe moment. 

Poate că, unii dintre noi susţinem faptul că tehno- 
logiile ne prelungesc și ne ajută să avem o viaţă mai 
îndelungată și mai confortabilă, dar dincolo de, perdea” 
este cu totul altceva. 

Astfel că, și atunci când vorbim la telefon, trebuie să 
știm că acesta crește rata de cancer la creier cu 60 %. Şi 
atunci, noi mai putem spera că vom trăi în plus șapte 
ani cu telefonul mobil, sau 50 fără? 

Prin urmare, știința poate fi o ameninţare sau un 
drum al progresului. Pentru ca descoperirile științifice 
să ducă la creşterea gradului de civilizaţie, rămâne ca 
omul să-și folosească invențiile, să stăpânească știința, 
conform unor norme etice. 

Trebuie să înţelegem că nu ne putem ridica împotriva 
tehnologiei, ci trebuie să o utilizăm rațional, fără a face 
abuz de aceasta. 

ORTODOXIA ÎN SINGAPORE 


Singapore este al patrulea centru financiar al lumii, 
cel mai curat oraș din lume, un important centru hindus 
şi budist, dar și islamic totodată. 

După o lungă călătorie de aproape 15 ore cu avionul, 
ne aflăm chiar lângă un templu hindus, astfel că aveam 
primul contact cu spiritualitatea hindusă exact lângă 
locul de cazare! Nu departe avem un alt templu, budist, 
unde am văzut tone de aur! Vorba călugărului - ghid, la 
Budha mergi cu ce ai mai scump! 

În Singapore există şi o puternică prezenţă creștină, 
în special catolică. Dar cum stăm cu Ortodoxia? De pe 
internet am aflat că există o comunitate ortodoxă în Sin- 
gapore, chiar și o catedrală găzduită într-un complex 
al Arhiepiscopiei Romano-Catolice de Singapore. Pe 
youtube am descoperit și un grup de români cântând 
"Hristos a înviat din morţi” la Paștele anului 2014, astfel 
că în ziua Floriilor din acest an, am lăsat toate și am pornit 
în căutarea catedralei ortodoxe! 

După un periplu cu metroul, apoi cu autobuzul și pe 
jos, am descoperit mica catedrală! De fapt a fost chiar 
simplu! Am mers după un singaporez care avea în mână 
o icoană! Eram sigur că merge tocmai la biserica pe care 
o căutam și eu! Şi am găsit-o! Are chiar hramul "Învierea 
Domnului”! 

De fapt catedrala ortodoxă este formată din două 
încăperi din cadrul complexului Arhiepiscopiei romano- 

catolice. Prima încăpere este sala pentru cateheză, dar și 
pentru agapele duminicale, iar a doua sală este biserica. 
Nuvă gândiţi la ceva măreț! Eu am ajuns mai spre finalul 
Liturghiei, care a început mult mai devreme, deoarece la 
ora 12 a început deja Denia primei zile din Săptămâna 
Patimilor. 

După Liturghie a urmat agapa duminicală și aici am 
aflat că enoriașii mănâncă prânzul împreună, aproape în 
fiecare Duminică! Și am fost invitat la masă! Dar, destul 
de rapid, am auzit limba noastră, aşa că m-am adăugat 
grupului de români (cu mine eram trei!). M-au identi- 
ficat repede că sunt turist, deoarece aveam o hartă la 
mine. Dar nu m-am simţit turist în biserică, ci m-am simţit 
acasă! 

Mi-a plăcut faptul că în mijlocul comunităţii era arhi- 
păstorul, Mitropolitul Konstantinos. Mitropolia lui, Mitro- 
polia Ortodoxă de Singapore și a Asiei de Sud Est, aflată 
în jurisdicția Patriarhiei Ecumenica, are ca teritoriu Pakis- 
tanul, India, Singapore, Malaezia și Indonezia, iar sediul 
este în Singapore. Mitropolitul nu avea niciun preot, iar 
diaconi nici atât! Aproape jumătate dintre credincioși 
erau singaporezi, iar ceilalți erau imigranţi rezidenți. 
De la cele două românce am aflat că în Singapore sunt 
aproximativ 200 de români, iar majoritatea lucrează în 
domeniul bancar. 

Slujirea liturgică s-a desfășurat în limba engleză și a 
fost foarte frumos faptul că întreaga biserica participa la 
cântare! Este surprinzător faptul să vezi creştini ortodocşi 
care au cunoscut ortodoxia mai târziu și care îţi spun că 
este extraordinar că ești botezat din pruncie sau că se 
bucură de faptul că avem multe mănăstiri! Nu știau cum 
e la omănăstire, dar mi-au spus că singurul care știe este 
mitropolitul Konstantinos! 

Am plecat din micuța catedrală cu gândul la oste- 
neala lor și la întinsa slujire geografică a mitropolitului 
Konstantinos! Recent am văzut cum a hirotonit un nou 
preot tocmai în India, astfel că ceea ce am cunoscut acolo 
a rămas bine întipărit în minte şi în suflet! 

PAROHIILE EPARHIEI 


PAROHIA DUBEȘTI 


Situat la 15 km de Făget, satul Dubeşti este ates- 
tat documentar abia la 1514-1516, când - la fel ca alte 
localităţi din zonă - se afla inclus în domeniul Cetăţii 
Șoimoș, aflat în proprietatea lui George Brandemburg. 
Sunt amintiţi cu această ocazie 11 iobagi din Dubeşti. 

În conscripția din 1717 figurează cu 20 de case. 
Tradiţia locală spune că în vechime satul era răspândit 
în trei cătune aşezate pe pârâul Zărnoaiei şi care şi-ar 
fi construit o biserică pe la 1650. Cu timpul satul s-a 
compactizat, restrângându-şi vatra. Atunci între locuitori 
au izbucnit certuri privind locul unde să se mute biserica. 
Unii optau pentru dealul «Dudărie», alţii pentru dealul 
«Toplii». Prin tragere la sorţi au câştigat adepţii celei de-a 
doua variante. Se pare - după unele surse- că aceste 
evenimente s-au petrecut prin anul 1828. 

Cert este că, până azi, biserica satului cu hramul 
„Sfântul Dimitrie“ se prezintă într-o stare excepţională. 
Construită din bârne masive de stejar aparent, lăcașul 
are absida altarului decroșată. îmbinări excepţionale la 
colţuri, realizate prin cioplirea cu barda. 

În 1931 s-a înlocuit vechea învelitoare a acoperişului 
din şindrilă cu cea actuală din tablă zincată; măsură 
salutară, ce a salvat monumentul şi parţial podoaba 
pictată din interior. 

În anul 1959 s-a refăcut temelia, ridicându-se 
biserica cu 50 de centimetri, prilej cu care s-au înlocuit 
şi tălpoaiele. Pereţii interiori sunt acoperiţi cu aştereală 
de brad, pe care s-a aplicat pictura. Aceasta pare a fi de 
la începutul secolului al XIX-lea, după unii specialişti, iar 
după alţii, din a doua jumătate a veacului al XVIII-lea. 

În altar a fost pictată «Sfânta Treime”, o scenă mare, 
flancată de-o parte și de alta de Sf. Mihail şi Gavril cu 
soborul îngerilor. Pe cele trei triunghiuri sferice este 
zugrăvită Măria Orantă, iar pe pereţii laterali apar marii 
ierarhi ai Bisericii. 

Ușile împărătești sunt simple, păstrate în stare bună; 
în registrul superior este pictată Bunavestire, iar în cel 
inferior sunt Sf. Petru și Pavel. Din icoanele împărătești 
se mai păstrează două: Maica Domnului cu Pruncul şi 
lisus Arhiereu. Pe peretele iconostasului dinspre altar 
găsim următoarea inscripţie: „Pomenește Doamne pe 
robul tău preotul Vichentie Triponescu. 1862“. Deasu- 
pra ușilor lisus și cei 12 apostoli, în timpanul de vest al 
naosului apare o scenă mare: Coborârea de pe cruce. 
Pereţii laterali mai păstrează pictura doar înspre strane: 
în dreapta Sfinţii Mihail şi Dimitrie, iar în stânga Sfinţii 
Gheorghe și Teodor Tiron. 

Pictura de pe bolta naosului este rău stricată, doar 
vag se mai pot distinge scene din Patimile Mântuitorului, 

în apexul bolţii apare, conform canoanelor, lisus Panto- 
crator, dar şi aici pictura este rău degradată. Pictura din 
tindă s-a conservat mai bine. Alături de scene biblice, 
apar aici și scene moralizatoare. 

În vestul bisericii se păstrează o masivă clopotniţă, 
construită dintr-un puternic schelet din lemn, cu 
acoperişiul în patru pante şi cu învelitoare de tablă. 

Casa parohială se află în satul Dubești, este construită 
din bârne de lemn, lipite cu pământ, ridicată cu oste- 
neala credincioșilor din parohie și a servit de-a lungul 
anilor ca școală și grădiniţă, pe vremea când în sat nu 
exista o clădire pentru această instituţie. 

Satul Dubeşti deţine două cimitire. Cel mai mare se 
află situat pe un deal aproape de marginea satului şi 
are o suprafată de 11510 mp, fiind împrejmuit parţial cu 
gard de sârmă. Celălalt cimitir se află în curtea bisericii 
monument istoric din centrul satului, acesta deţinând 
o suprafață mai mică decât primul. 

Ocazional, parohia organizează pelerinaje la mănăs- 
tirile din apropierea parohiei, cum ar fi mănăstirea 
Dobrești sau schitul lerșnic şi are un grup de cateheză, 
format odată cu implementarea proiectului Patriarhiei 
Române și organizaţiei Word Vision - România, „Hristos 
împărtășit copiilor”. 

În prezent la biserica Sf. Dumitru din Dubeşti se des- 
făşoară lucrări de restaurare — conservare, lucrări înce- 
pute în anul 2012, care cu ajutorul lui Dumnezeu, vor fi 
finalizate în acest an, 2015. 


Pai 

De Anul Nou 


Bisericesc 


Mănăstire lăcaș sfânt, 

Întru mulţi ani pe pământ 
Să trăieşti şi să înfloreşti 

Şi întru toate cele bune 
Pretutindeni să sporești 

Şi pe toţi duşmanii tăi, 

Cu ușurință să-i biruieşti. 
Să te înalţi în bucurie 

Cu toţi cei ce îţi slujesc ţie, 
Cu dragoste şi credinţă, 

Cu bune purtări şi cuviinţă, 
Pretutindeni să fie 

Oameni care-ţi slujesc ţie. 
Să te înalţi întru mărire 
Locaș sfânt mândră zidire, 
Întru mulţi ani să trăieşti 

Şi veşnic să dăinuieşti. 

Tot mai mândră-n astă lume 
Tu să strălucești. 

Că lăcașul Tatălui Sfânt ceresc ești, 
Eşti lăcașul lui lisus 

Ce a venit la noi de sus 
Prin Fecioara Maria 

Că era sfântă şi ea. 

A venit spre mântuire 

Să ne ajute, să ne scape 

De la chinuri și pieire. 

Şi e lăcaşul Duhului Sfânt 
Dătător de viaţă veșnică 

Şi în ceruri şi pe pământ, 

E casa culturii sfinte 
Călăuză bună cu Părinte 

Şi cu Maică Preacurată 
Călăuză minunată 

Spre o viaţă adevărată, 

Cu trăire în bucurie, 

Care veșnic o să fie 
Mănăstire sfântă eşti 

Orice rău să biruiești 

În putere să sporeşti. 

Ca nici un rău în preajma ta 
Veșşnic să nu poată sta, 

Nici de tine apropia. 

Să fii veşnic preţuită 

Şi de toţi şi toate de bine vorbită 
Să se înalţe a ta zidire 
Înspre slavă şi mărire, 

Cea mai mare tu să fii 

Întru orice împărăție. 


MAXIMILIAN DUMA 


Un tată îndurerat 


Tată nu mai plânge căci eu sunt fericit, 
Nu vă lăsaţi din inimi crucea niciodată. 
Nu voi uita iubirea voastră de-a pururi, 


Fiţi fericiți cu iubitul nostru lisus. 


Primește-mi Doamne rugăciunea mea, 
Căci legea Ta cea dreaptă voi urma. 
Ai grijă Doamne de îngerașul meu copil, 


Ajută-l Tu de-acolo urmând al său destin. 


Noi suntem fiii Tatălui Ceresc 
Şi-a Maicii Preacurate de-apururi Născătoare. 
Şi te rugăm să duci a noastră rugă 


În faţa lui lisus şi-a Maicii iubitoare. 


ILONA GYURICZA 


De ce-n zadar 


De ce-n zadar Domnul ne cheamă, 
lar noi stăm rătăciţi pe drum 

Cu alte cele pierdem vremea, 

Și nu ne gândim deloc acum. 


lubirea Lui nemărginită, 
Pentru noi toţi e un lucru sfânt 
Ca o comoară preţuită, 
Acolo-n cer și pe pământ. 


Să nu uităm nici noi vreodată, 
Pe Domnul să Îl preaslăvim 
Să-l mulţumim și viaţa toată, 
Credincioşi Lui să îi fim. 


Căci de o fi vreun rău, vreun bine, 
Noi tot la Dumnezeu strigăm 

Nu este Sfânt pe astă lume, 

Mai Sfânt ca EI, deci să-L urmăm! 


CARMELA DORIANA AZAP 


Învierea 


Doamne, ce vestire! 


O, Doamne ce vestire 
În casa lui Zaharie 

Că va naște a lui soţie 
Şi loan va fi numele lui. 


În ograda Domnului 
Prooroc mare el va fi 

Şi minţile se vor desţeleni 
Înaintea Domnului va merge 
De nici încălțămintea 

Nu e-n stare să i-o dezlege. 


Zaharia nici o vorbă nu scotea 
De la tot ce auzea 

Şi mulţime îl aştepta 

El prin semne a rămas 

Şi-n singurătate s-a retras. 


Îngerul Elisabetei i-a spus: 
Vino, nu mai sta ascunsă! 
Dar ea întruna se ruga 
Domnului, că doar, doar 
O va asculta. 


Doamne fie-ţi milă şi de mine 
Scapă-mă de cea ruşine. 
Şi-ntr-o zi pe neaşteptat 
Maria către ea s-a îndreptat. 


În cetatea Ein Karim 
Unde vestea o primim. 
Că veni atunci Maria 
În casa lui Zaharia. 


Şi Elisabetei de bine i-a urat 

De pruncul în pântece a și săltat 
Strigând atunci cu glasu-i tare 
Mulţumind Lui Dumnezeu 

De binecuvântare. 


Că mie mi-a fost dat 
Cuvânt mare și de grijă mi-a purtat 
Şi-ntreg pământul a cuprins 
Ce veşti Elisabetei i-a adus! 
lar de acum pe tine 
Te vor preamări 
Neamurile şi întreaga lume. 
PETRU IOSIF TOMA 


Veşnicia am aflat-o 
în sat 


O căsuţă și un geamantan 

Îmi revin în gând, şi-un drum de ţară, 
Preoţia mea, în primul an 

A-nceput în prag de primăvară. 


M-a întâmpinat un bun sătean 
În iţari cu un cojoc pe umeri, 
Cu căciulă neagră de-astrahan, 
Veşniciei, anii nu îi numeri. 


Veșnicia am aflat-o-n sat, 
În sătenii care m-au primit, 
În Cuvântul vieţii înviat 

În adânc de suflete, slăvit. 


Preot COSTICĂ MOROIANU 


Dumnezeu nu este 
pentru 0 zi 


Dumnezeu nu este pentru o zi 
Tatăl ceresc ne este mereu 

Şi în toată viaţa ne va însoţi 
Atât la bine cât și la greu. 


Ca fii ai Lui prin binecuvântare 

Îl regăsim în noi în orice clipă 
Pioși, cerându-l veşnic îndurarea 
Când uneori mai şi greșim în pripă. 


Cu pacea în suflete ca un dar 

Cuprinşi de marea iubire cea adevărată 
De la Tatăl ceresc înzestrați cu har 
Credinţa-i este închinată și înălțată. 


Dumnezeu nu este pentru o zi 
De-a pururi este Tatăl ceresc 
Bisericile sfinte ne vor călăuzi 
Spre Împărăţia râvnită zi de zi. 


Ec. GRIGORIE ION 

ITINERARIUL PASTORAL AL 
ÎNALTPREASFINŢITULUI PĂRINTE IOAN, 
MITROPOLITUL BANATULUI 


25 iunie — primește pe PC. Părinte Anatolie Goncer 
din Chișinău, însoţit de un grup de tineri de la Organizaţia 
studenților basarabeni din Timișoara; 

- primește pe domnul Dan Goruleanu din Timișoara; 

- primește pe PC. Părinte Mircea Maier de la parohia 
Buziaș |; 

- primeşte pe PC. Părinte Claudiu Roşoiu de la parohia 
Timişoara Freidorf; 

- primeşte pe P.C. Părinte Aurelian Milă de la parohia 
Recașll; 

- primește pe PC. Părinte Ilie Oltean de la parohia 
Știnăpari, împreună cu soţia. 

26 iunie - participă la ceremoniile dedicate Zilei 
Drapelului Naţional, în faţa Prefecturii judeţului Timiș. 

28 iunie — participă la Cihei, jud. Bihor, la binecuvân- 
tarea bisericii și la Sfânta Liturghie săvârşite împreună 
cu Înaltpreasfinţitului Mitropolit Laurenţiu al Ardealului 
și cu ierarhul locului, Preasfinţitul Episcop Sofronie al 
Oradiei. 

29 iunie — de praznicul Sfinţilor Apostoli Petru și 
Pavel participă la Sfânta Liturghie la biserica parohiei 
Plopi, protopopiatul Timişoara II și rostește cuvânt de 
învăţătură. 

30 iunie - primește pe domnul Dan Cosma din 
Timişoara; 

- primește pe PC. Părinte Nicolae Ciucure de la paro- 
hia Învierea Domnului - Lugoj; 

- primește pe doamna Melania Pop din Timișoara; 

- primește pe domnul Dan Petrescu din Timișoara; 

- primește pe P.C. Părinte Silviu Damșe din Timișoara; 

- primește pe PC. Părinte Simeon Bistrian de la 
parohia Petroman; 

- primește pe PC. Părinte loan Vasile Cheregi de la 
Spitalul de Neuropsihiatrie din Jebel. 

1 iulie — primește pe PC. Părinte protopop Bujor 
Păcurar de la Făget; 

- primește pe domnul Dan Cosma din Timișoara; 

- primește pe domnul Flavius Pop din Arad. 

2 iulie — de Sfântul Voievod Ştefan cel Mare săvârşeşte 
Sfânta Liturghie la mănăstirea Dobrești, cu prilejul unuia 
dintre hramuri şi rostește cuvânt de învăţătură. 

3 iulie — primeşte pe domnul Teodor Stanca, 
președintele Asociaţiei foștilor deţinuţi politici din 
Timişoara; 

- primește pe P.C. Părinte protopop Mircea Szilagyi, 
însoțit de P.C. Părinte Cristian Niculescu de la parohia 
Timişoara Elisabetin; 


- primește pe membrii familiei Grecu din Timişoara; 

- primește pe P.C. Părinte lonel Hrestic de la parohia 
Băbușa, judeţul Vaslui; 

- primeşte pe PC. Părinte Vasile Suciu de la parohia 
Giarmata Vii; 

- primește pe domnul Sorin Drăgoi, city manager la 
Primăria Timişoarei. 

5 iulie — efectuează o vizită pastorală la filia Fărășești 
a parohiei Pietroasa, protopopiatul Făget, unde participă 
la Sfânta Liturghie şi rostește cuvânt de învăţătură. 


6iulie — primește pe PC. Părinte Gheorghe Bruznican 
de la parohia Ohaba Forgaci; 

- primește pe PC. Părinte Grigore Marița de la 
parohia lonel; 

- primește pe P.C. Părinte Dan Oancea de la Miercurea 
Ciuc, împreună cu familia; 

- primește pe domnul Flavius Pop din Arad. 

7 iulie — primește pe domnul Petru Nicolae Furdui, 
primarul localității Berzasca, jud. Caraș-Severin; 

- primește pe absolventul de Teologie Laurenţiu Poșa, 
împreună cu viitoarea soţie; 

- primește pe domnul profesor Radu Motica din 
Timişoara; 

- primește pe PC. Părinte Nicolae Morar de la Facul- 
tatea de Teologie din Timișoara; 

- primește pe P.C. Părinte protopop Bujor Păcurar de 
la Făget; 

- primeşte pe P.Cuv. protos. Siluan lonașcu de la 
schitul Măgureanu din Bucureşti. 

8 iulie — primește pe PC. Părinte Gheorghe Bruznican 
de la parohia Ohaba Forgaci; 

- participă la proba scrisă a examenului de licenţă 
pentru absolvenţii Facultăţii de Teologie din Timișoara. 

9 iulie — primește pe domnul prof. Vidu Bidilean din 
Bucureşti; 

- primeşte o delegaţie de la Episcopia Oradiei, con- 
dusă de PC. Părinte consilier Cristian Rus; 

- primește o delegaţie de la asociaţia Avram Iancu din 
Arad, condusă de domnul Spiridon Tofan; 

- primește pe Nicolae Cismariu și Lenuţa Stoleriu 
din Arad. 

10 iulie — participă la proba orală a examenului de 
licență pentru absolvenţii Facultăţii de Teologie din 
Timişoara, apoi la slujba Te Deumului, în cadrul căruia 
s-a depus jurământul teologilor şi rostește un cuvânt 
de învățătură. 

11 iulie — la vremea vecerniei, participă la debutul 
întrunirii pe ţară a Oastei Domnului, la catedrala 
mitropolitană. 


12 iulie — sfatul o vizită canonică la i iohaa 
Belinţ, participă la Sfânta Liturghie și rostește cuvânt de 
învățătură. 


EP Nadal 


13 iulie — Svliiestă pe P.Cuv. Părinte Zotic lonele de 
la schitul Adâncata, jud. Constanţa; 

- primeşte pe PC. Părinte Stefan Mareniuc de la 
parohia Stamora Română; 

- primește pe doamna Rodica Cojan, directoarea Can- 
tinei de ajutor social a Primăriei Timişoara; 

- efectuează vizite la parohii din cuprinsul protopo- 
piatului Lugoj. 

14 iulie — primește pe PC. Părinte Irinel Dinu de la 
parohia Văliug, județul Caraș-Severin. 


15 iulie — participă la Săcălaz la inaugurarea unei 
intreprinderi de tip unitate protejată autorizată, în spri- 
jinul persoanelor cu dizabilităţi intelectuale și persoane- 
lor din grupuri vulnerabile, înfiinţată de către Fundaţia 
“Pentru voi”. 

17 iulie — primeşte pe PC. Părinte Teodor Cocan de 
la parohia Sânandrei Colonie; 

- primeşte pe PC. Părinte Traian Debucean de la 
parohia Chișoda. 

19 iulie — participă la Sfânta Liturghie la biserica paro- 
hiei Sânandrei Colonie și rostește cuvânt de învăţătură. 


20 iulie — săvârșește Sfânta Liturghie la mănăstirea 
Românești, cu prilejul hramului Sfântului Prooroc Ilie 
Tesviteanul, apoi sfinţirea apei la izvorul din incintă și o 
slujbă de pomenire pentru cei adormiţi, în cimitirul 
mănăstirii. Rostește și un cuvânt de învăţătură. 


21 iulie — primește pe domnul Nicolae Slev, coman- 
dantul Jandarmeriei; 

- primește pe domnul col. Alexandru Sârc de la 
Jandarmeria Mobilă Timiș; 

- primește pe PC. Părinte Ilie Albiciuc de la Protopo- 
piatul ortodox ucrainean din Lugoj; 

- primeşte pe PC. Părinte Vasile Cuc de la parohia 
Timişoara Zona Tipografilor; 

- primește pe domnul loan Savu, însoţit de maestrul 
Ilie Stepan din Timișoara. 

22 iulie - primeşte pe teologul Tiberiu Gherasim, 
împreună cu viitoarea soţie Adriana Onofrei; 

- primeşte pe PC. Părinte Stefan Mareniuc de la 
parohia Stamora Română. 

23 iulie —- primește pe domnul loan Savu din 
Timişoara; 

- primește pe PC. Părinte Marcel Nicolae de la parohia 
Arad Micălaca, împreună cu familia. 

24 iulie - prezidează ședința Consiliului Eparhial; 

- primește pe PC. Părinte protopop lie Albiciuc de la 
Protopopiatul ortodox ucrainean din Lugoj. 

26 iulie - săvârşeşte Sfânta Liturghie la biserica 
ortodoxă ucraineană din Lugoj și rostește cuvânt de 
învățătură; 

- participă la biserica parohiei Timișoara-losefin la 
un amplu eveniment cultural și duhovnicesc, ce a adus 
în atenţie lucrarea Icoane vii ale spiritualităţii românești, 
scrisă de PC. Părinte vicar eparhial dr. lonel Popescu. 

28 iulie — primește pe PC. Părinte Emil Paven de la 
parohia Recaș |; 

- primește pe domnul prof. lonuţ Mura de la Colegiul 
Carmen Sylva din Timişoara, împreună cu soția; 

- primește pe PC. Părinte loan Mircea Ghitea de la 
Oradea. 

29 iulie — primește pe PC. Părinte protopop loan 
Bude de la protopopiatul Timișoara |, împreună cu 
domnul ing. Mircea Morariu. 

30 iulie — primește pe PC. Părinte Cristian Tomescu 
de la parohia Timișoara Fabric Est, împreună cu soţia; 

- primește pe PC. Părinte Claudiu Munteanu de la 
Colegiul Bănăţean din Timișoara, împreună cu soţia; 

- primește pe doamna Cornelia Olteanu din 
Miercurea Ciuc. 

1 august — primește pe Eminenţa Sa Arhiepiscopul 
Onorific de K5ln Cardinalul loachim Meisner, însoțit de 
Preasfinţitul Episcop Martin Roos al Episcopiei romano- 
catolice de Timișoara. 

2 august — participă la momentul resfinţirii basilicii 
romano-catolice Maria Radna din judeţul Arad. 

3 august — primește pe domnul Florin Eleneș din 
Montreal — Canada; 

- primeşte pe domnul col. Nicolae Slev, șeful 
Jandarmeriei Timis; 

- primește pe domnul Octavian Mazilu, managerul 
Spitalului municipal din Timișoara; 

- primește pe doamna Liliana Buge, inginer 
constructor; 

- primește pe domnul Leo van Doesburg, Director 
pentru Afaceri Europene la Mișcarea Politică Creștină 
Europeană, însoţit de domnișoara dr. Violeta Radosav 
din Timișoara. 

4 august — efectuează o vizită la Spitalul Militar din 
Timişoara; 

- vizitează parohiile Tomnatic, Timișoara Zona Steaua 
şi Timişoara Cetate. 


5 august — primeşte pe PC. Părinte protopop loan 
Cerbu de la protopopiatul Lugoj, împreună cu PC. 
Părinte pensionar Petru Dărăbanţu din Babșa; 

- primește pe P.C. Părinte protopop Bujor Păcurar de 
la Făget. 

6 august — săvârșește Sfânta Liturghie la mănăstirea 
Săraca, cu prilejul hramului Schimbarea la Faţă a Dom- 
nului, împreună cu Preasfinţitul Episcop-vicar Paisie 
Lugojanul și alţi slujitori. Rosteşte cuvânt de învăţătură. 


ză 


7 august — se deplasează la Făget, unde sfințește 
hiei Făget |. 

8 august -— vizitează parohia Recaș |. 

9 august — participă la Sfânta Liturghie la catedrala 
mitropolitană și rostește cuvânt de învăţătură; 

- vizitează parohiile Ohaba Română, Dubești, 
Cladova, Bethausen și Lugoj Dealul Viilor. 

10 august - primeşte pe doamna Simina Laicu de la 
Parlamentul Europei; 

- primește pe doamna Vergina Popescu, inspector șef 
la Inspectoratul judeţean în construcţii Timiş; 

- vizitează parohiile Percosova, Gherman, Tomnatic 
şi Sânnicolau Mare. 

11 august — primește pe PC. Părinte pensionar Vasile 
Bica din Timișoara; 

- primește pe doamna Cornelia Blaga din Miercurea 
Ciuc; 

- primește pe PC. Părinte loan Vasile Cheregi de la 
Spitalul de Neuropsihiatrie din Jebel; 

- primește pe teologul Damian Griguţa din Timișoara. 

12 august - primește pe PCuv. Părinte Varlaam 
Almăjanu, starețul mănăstirii Partoș; 

- primește pe P.C. Părinte Valeriu Radu Reja de la 
parohia Biled; 

- vizitează parohia Stamora Moraviţa. 

13 august - primește pe domnul loan Savu din 
Timişoara; 

- primește pe teologul Bogdan lonuţ din Timișoara; 

- primeşte pe PC. Părinte pensionar loan Drăgan din 
Timişoara; 

- primeşte pe PC. Părinte loan Rujoni de la parohia 
Timișoara Fabric Vest; 

- primeşte pe domnul Ciprian Boroată din Drobeta 
Turnu Severin; 

- primeşte pe teologul Cosmin Chirilă din lanova. 

14 august - sfințește crucea de pe turla noii biserici 
a parohiei Timişoara Ciarda Roşie, împreună cu mai mulţi 
slujitori și rosteşte un cuvânt ocazional. 


- [ A 


15 august — săvârşește Sfânta Liturghie la biserica 
Adormirea Maicii Domnului din Lugoj, cu prilejul hramu- 
lui şi rostește cuvânt de învățătură. 

16 august -— vizitează parohia Dolaţ. 

17 august -— vizitează parohia Tomnatic. 

18 august — primeşte pe teologul Sebastian Petrescu, 
împreună cu soţia; 

- vizitează parohia Jimbolia. 

19 august — primește pe domnul căpitan Ovidiu 
Gârbovicean de la Forțele Aeriene; 


- vizitează parohiile Teremia Mică, Teremia Mare, 
Moraviţa şi Cebza. 

20 august - vizitează parohiile Lugoj Dealul Viilor și 
Victor Vlad Delamarina. 

21 august - vizitează parohia Tomnatic; 

- primeşte pe domnul director Tiberiu Ciobanu, de la 
Liceul Vlad Ţepeş din Timișoara. 

22 august — efectuează o vizită pastorală în Episcopia 
ortodoxă română din Ungaria, la invitaţia Preasfinţitului 
Episcop Siluan. 

23 august — este prezent în parohia Jaca din cadrul 
Episcopiei ortodoxe române din Ungaria, alături de 
Preasfinţitul Părinte Sofronie, Episcopul Oradiei și 
Preasfinţitul Părinte Siluan, săvârșind Sfânta Liturghie şi 
slujba de resfinţire a sfântului lăcaș de aici, trecut recent 
printr-un amplu proces de restaurare cu sprijinul finan- 
ciar din partea statului român și a celui maghiar. 

26 august — primeşte pe teologul Dan Păștilă din 
Timişoara. 

27 august — vizitează parohiile Cebza și Cenad. 

29 august — săvârșește Sfânta Liturghie la mănăstirea 
Timişeni, cu prilejul hramului Tăierea Capului Sfântului 
loan Botezătorul și rostește cuvânt de învățătură. 


—— 

30 august — săvârșește Sfânta Liturghie la biserica 
ortodoxă ucraineană din Timişoara, cu prilejul hramului 
- Adormirea Maicii Domnului pe stil vechi (28 august). 
1 septembrie - primește pe domnul Marius 
Scoroșanu, doctorand în Tesalonic — Grecia; 
- primește pe PC. Părinte Radu Meșter de la parohia 
Alioş; 

- primește pe doamna Adina Babescu din Timișoara; 

- primeşte pe domnul prof. lonuţ Mura de la Colegiul 
Carmen Sylva din Timişoara. 

2 septembrie - primește pe PC. Părinte protopop 
Gheorghe Sutac de la Sânnicolau Mare; 

- primește pe PC. Părinte Mihai lustin lerima de la 
parohia Cenei. 

6-8 septembrie - participă la congresul internaţional 
cu tema “Pacea este întotdeauna posibilă - Religii și cul- 
turi în dialog”, desfășurat în capitala Albaniei, la Tirana. 

13 septembrie - participă la Sfânta Liturghie la 
biserica parohiei Stamora Română, rostind cuvânt de 
învățătură și hirotesind întru duhovnic pe PC. Părinte 
paroh Ștefan Mareniuc; 


- participă la sinagoga din Timișoara la sărbătoarea 
Anului Nou evreiesc, eveniment organizat de Comuni- 
tatea evreilor; 

- săvârşeşte litia la mănăstirea Partos, împreună cu 
mai mulți slujitori şi rostește cuvânt de învăţătură. 

14 septembrie - de praznicul Înălţării Sfintei Cruci 
participă la Sfânta Liturghie la mănăstirea Morisena și 
rosteşte cuvânt de învăţătură; 

- participă la vecernia cu litie săvârșită în catedrală de 
Preasfinţitul Episcop-vicar Paisie Lugojanul, apoi la pro- 
cesiunea cu moaștele Sfântului losif cel Nou de la Partoș. 
FII 


15 septembrie — săvârșește Sfânta Liturghie la cate- 
drala mitropolitană împreună cu Înaltpreasfinţitul Arhi- 
episcop Timotei al Aradului, Preasfinţitul Episcop Siluan 
de la Gyula, Preasfinţitul Episcop Daniil de la Vârșeț şi 


Preasfinţitul Episcop-vicar Paisie Lugojanul, cu prilejul 
celui de al doilea hram al sfântului locaș. 

16 septembrie - participă la cea de a doua sesiune 
a examenului de licenţă de la Facultatea de Teologie 

din Timișoara; 

- primeşte pe Preasfinţia Sa Episcopul Martin Roos al 
Episcopiei romano-catolice de Timișoara; 

- primește pe P.Cuv. Părinţi Marian Marinescu și |lie 
Nistor din Episcopia Alexandriei și Teleormanului; 

- primește pe doamna profesoară Ileana Silveanu din 
Timişoara; 

- primește pe doamna Anuţa Pop din Timișoara. 

17 septembrie — primește pe doamna Otilia Halunga 
de la agenţia de presă Agerpress; 

- primește pe doamna Raluca Silaghi, de la televiziu- 
nea Europa Nova din Timișoara, împreună cu PC. Părinte 
Ștefan Marcu de la parohia Timișoara Aeroport; 

- primește pe PC. Părinte Constantin Train de la 
Caransebeș; 

- primeşte pe PC. Părinte Vasile Suciu de la parohia 
Giarmata Vii; 

- primește pe familia Trăilă din Miercurea Ciuc; 

- primește pe domnul Victor Enache din Dudeștii Noi. 

18 septembrie - primește pe doamna prof. Ileana 
Silveanu din Timișoara. 

19 septembrie - participă la consfătuirea profesori- 
lor de Religie din judeţul Timiș, în sala festivă a Centrului 
eparhial. 

20 septembrie - efectuează o vizită pastorală la 
parohia Dubești, protopopiatul Făget, participând la 
Sfânta Liturghie și rostind cuvânt de învățătură. 

